Bhojpuri Spl: धर्म में निहित प्रेम, सेवा आ क्षमा तत्व बतावत रहले ह महात्मा गांधी– News18 Hindi - Sachcha Dost Domain Regd. ID: D414400000 002908407-IN Editor - vinayak Ashok Jain (Luniya) 8109913008\nFeb 15, 2021 Bhojpuri news, Father of Nation, Leo Tolstoy, Mahatma Gandhi, Mohandas Karamchand gandhi, News in bhojpuri, Rashtrapita Mahatma Gandhi, भोजपुरी, भोजपुरी न्यूज़, महात्मा गांधी, राष्ट्रपिता\nमहात्मा गांधी आ रूसी लेखक लियो टालस्टाय के बीच 1909 में जौन पत्राचार भइल रहे ओकरा के पढ़ला पर ई दूनो महान लोगन के अथाह गहराई के पता चलता। ओह घरी गांधी जी दक्षिण अफ्रीका में रहले। अगिले साल सन 1910 में 82 साल के उमिर में टालस्टाय के मृत्यु हो गइल। महात्मा गांधी जब टालस्टाय के रचना- “द किंगडम आफ गॉड इजविदिन यू” (“भगवान के साम्राज्य रउवा भितरे बा”) पढ़ले त उनुका के एगो प्रशंसात्मक चिट्ठी लिखले। टालस्टाय ओकरा जबाब में लिखले कि अहिंसा आ प्रेम एक ही सिक्का के दूगो पहलू ह। लिखले कि आपसी संबंध में सहनशीलता आ प्रेम एक दूसरा के पूरक हउवन स। अइसहूं कई लोग कहेला कि गांधी जी पर टालस्टाय के प्रभाव रहे। टालस्टाय, भारत के महात्मा गांधी के माध्यम से ढेर जनले।लियो टालस्टाय, उमिर में गांधी जी से बड़ रहले। गांधी जी के जनम2अक्तूबर 1869 में भइल रहे त टालस्टाय के जनम9सितंबर 1828 के भइल रहे। त दूनो महान लोगन में 41 साल के छोटाई- बड़ाई रहे। एमें कौनो दू राय नइखे कि टालस्टाय, गांधी जी के प्रिय लेखक रहले। गांधी जी वैष्णव परिवार में जनम लेले रहले आ ओही परिवेश में जवान भइले। उनुकर प्रिय भजन- वैष्णव जन ते तेने कहिए जे, पीर पराई जाने रे.. आजु ले मशहूर बा। एही से गांधी दर्शन में क्षमा आ तितिक्षा के तत्व ओत- प्रोत बा। जालियांवाला बाग के नरसंहार करे वाला दुष्टतम अंग्रेज जनरल डायर के महात्मा गांधी क्षमा क दिहले। कहले कि अपराधी से ना अपराध से लड़े के चाहीं। जब जनरल डायर अपना जीवन के अंतिम समय में लकवा से गंभीर रूप से बेराम हो गइले त एगो गांधी भक्त उनुका के चिट्ठी लिखलसि कि ई बेमारी जनरल डायर के एसे भइल बिया काहें से कि उ कर्म के फल भोगत बा। त महात्मागांधी ओकरा के जबाब दिहले कि हम नइखीं मानत। हमरो अपेंडिसाइटिस, पेचिश आ लकवा केहल्का असर भइल रहे। त हम कौना कर्म के फल भोगतानी।\nगांधी जी कहले- जनरल डायर से पापी के हो सकेला? बाकिर तबो जालियांवाला बाग कांग्रेस इनक्वायरी कमेटी हमरा कहला से जनरल डायर के सजा ना देबे के फैसला कइलस। हम जनरल डायर से खुदे मिले के चाहत रहनीं ताकि उनुकर हृदय परिवर्तन क सकीं। बाकिर एह जीवन में ई संभव ना भइल। त एह घटना से गांधी जी के क्षमा भाव के अंदाज लगावल जा सकेला। हालांकि जनरल डायर के अपना एह दुष्कर्म पर अंत तक ले अफसोस ना भइल। जनरल डायर जालियांवाला बाग कांड के कुछ पीड़ित परिवारन खातिर अपना लग से कुछ रुपया देले रहे। बाकिर ऊ अपना के मानवीय देखावे खातिर। भीतर से ऊ अंत तक दुष्टे रहे। गांधी जी त जनरल डायर के माफ क दिहले बाकिर देश के अनेक लोग गांधी जी से सहमत ना रहल लोग। विरोध के स्वर तेज भइल रहे। बाकिर गांधी जी नियर विराट व्यक्तित्व के सामने केहू के ना चलल। हम ई नइखीं कहत कि हत्यारा के सजा ना देबे के चाहीं, बाकिर गांधी जी के बारे में जब चर्चा होईत उनुका क्षमा तत्व के महत्व देबहीं के परी।\nआजु ना गांधी जी अइसन लोग बा, आ नाघुटना तक एगो धोती पहिर के उघारे देहे देश सेवा के केहू ब्रत ली। गांधी जी विरल व्यक्ति रहले, महान रहले। एही से उनुका के महात्मा कहल जात रहे। गांधी जी के विचारधारा के मूल में रहे सत्याग्रह आ अहिंसा। ए दूनो के जदि क्षमा से जोड़ि के देखीं त चिंतन धारा के सर्किल पूरा हो जाई। बड़े- बड़े अपराध केगांधी जी क्षमा क दिहले। एही से उनुका क्षमाशील विचारधारा के गांधी मार्ग भी कहल जाला। सन 1914 में जब गांधी जी भारत लौटले त साबरमती में सेवाग्राम आश्रम में रहले आ ध्यान, प्रार्थना, उपवास, ब्रह्मचर्य आ “राम” मंत्र के जाप के प्रमुखता दिहले। सन 1920 तक हिंदू धर्म के विशिष्ट व्याख्याता के रूप में उनुका के देखल जाए लागल। गांधी जी के दृढ़ विश्वास रहे कि ध्यान आ जप के बिना ब्रिटिश साम्राज्य से लड़ाई मुश्किल हो जाई। गांधी जी कहले कि जदि हमनी का आंख का बदले आंख आ दांत का बदला दांत लेबे लागीं जा त पूरादु निया आन्हर आ बे दांत के हो जाई। क्षमा पर कहले कि कमजोर आदमी क्षमा ना क सकेला, क्षमा त ऊहे क सकेला, जे ताकतवर होखे।त चिंतक लोगन के एगो विचारधारा कहेला कि गांधी दर्शन के मूल स्रोत वैदिक दर्शन ह जेकर महान प्रणेता रहले- आदि शंकराचार्य। मानेअद्वैतवाद। महात्मा गांधी के सबसे बड़ देन ई ह कि ऊ भारतीयता के केंद्र में राखत रहले ह, उनकर सोच धर्म पर आधारित समाज रचना पर केंद्रित रहल ह। महात्मा गांधी भारत के एह असली शक्ति के चिन्हेवाला प्रमुख नेता रहले। ऊ साफे कहत रहले ह- “मुझे धर्म प्यारा है, इसलिए मुझे पहला दुख तो यह है कि हिंदुस्तान धर्मभ्रष्ट होता जा रहा है। धर्म का अर्थ मैं हिंदू, मुस्लिम या अन्य। लेकिन इन सब धर्मों के अंदर जो धर्म है, वह हिंदुस्तान से जा रहा है, हम ईश्वर से विमुख होते जा रहे हैं।“ महात्मा गांधी के धर्म ईश्वरोन्मुखी रहल ह- माने मानवता केंद्र में रहलि ह। सद्भाव, प्रेम, सहयोग आ क्षमा। गांधी जी से पूछल गइल कि ईश्वर के हउवन? त उनुकर जबाब रहे- ईश्वर “सत्य” हउवन। गांधी जी के ई बिचार भगवद्गीता के दूसरा अध्यायके श्लोक- नासतो विद्यते भावो नाभावो विद्यते सतः।\n( अर्थ- असत् वस्तु के त अस्तित्व नइखे आ सत् के कभीअभाव नइखे रहल। एह तरे ई दूनों के तत्त्व, तत्त्वदर्शीज्ञानी पुरुष लोग देखि चुकल बा।)।\nचिंतक लोगन के एगो धारा कहेला कि गांधी जी पतंजलि योग दर्शन के अष्टांग योग के समर्थक रहले ह- जौना के प्रारंभ होता- यम, नियम से। त गांधी जी के बारे में विभिन्न लोग अपना- अपना तरीका से देखेला। बाकिर गांधी जी के उनुके दर्शन के माध्यम से हमनी का ठीक से जानि पाइब जा। गांधी जीशूद्र जाति के “हरिजन”कहले। काहें से कि एह जाति के अछूत मानल जात रहे। गांधी जी एहतरे के कौनो भेदभाव के खिलाफ रहले। आखिर छुआछूत के खिलाफ आंदोलन कइले हरिजन जाति के मुख्यधारा से जोड़िके एह जाति के उत्थान खातिर हरिजन सेवक संघ के स्थापना कइले। हरिजन नांव के एगो अखबार निकलले। छुआछूत के खिलाफ आंदोलन कइले। हरिजन लोगन के प्रति अंग्रेज सरकार केअन्याय के खिलाफ गांधी जी भूख हड़ताल कइले, जवना से उनुकर हालत खराब भइल। केहू तरे उनुका के बचावल गइल। आजु ई जाति के लोग हर गरिमापूर्ण पद पर बा। एक हाली उनुका आश्रम में मदद खातिर कुछ कोढ़ रोग से ग्रस्त कुछ लोग आइल। गांधी जी ओह लोगन के कोढ़ पर अपना हाथ से दवाई लगवले, मलहम पट्टी कइले। खूब सेवा आ आदर कइले। जौना आर्थिक मदद खातिर आइल रहे लोग, मदद कइले। कोढ़ से ग्रस्त लोगन खातिर उनुका काम केआज भी सराहना कइल जाला। गांधी जी के एह पक्ष से सीख लेबे के परी।\nदोसरा विश्वयुद्ध के अंत में ब्रिटेन में चर्चिल के पार्टी हारि गइल आ लेबर पार्टी के प्रधानमंत्री मिस्टर एटली (Mr. Atlee) भइले। चर्चिल त भारत के आजाद करहीं के ना चाहत रहले। बाकिर चुनाव हारि गइला का बाद उनुका लागल कि ब्रिटिश जनता उनुका के नापसंद करतिया। मिस्टर एटली भारत के आजादी के घोषणा कइले आ अपना प्रिय लोगन के बीच महात्मा गांधी के उल्लेख कइले। एही बीच भारत के वायसराय2सितंबर 1946 के भारतीय लोगन के द्वारा भारत के अंतरिम सरकार बनवा दिहले। मुहम्मद अल्ली जिन्ना के नेतृत्व में मुसलिम लीग अलग देश चाहत रहे। बंगाल में ओकर बर्चस्व रहे। मुसलमान लोगन के अलग देश ना मिलला से मुसलिम लीग बंगाल में दंगा क दिहलसि। भयंकर मारकाट आ तबाही भइल। करीब5हजार लोग मारल गइले आ करीब 15 हजार लोग जख्मी भइले।\nएकरा बाद मुसलिम लीग नोआखाली में सांप्रदायिक दंगा क दिहलसि। लूट, मार, हत्या आ हिंसा के नंगा नाच शुरू भइल। बंगाल में जब दंगाफसाद सुरू भइल त गांधी जी ओहिजा पहुंचि गइले आ कहले कि भले दंगाई हमार हत्या क दसन। बाकिर जबले शांति ना होखी हम एइजा से ना जाइब। एगो मुसलिम औरत अमतस सलाम गांधीजी के अंध अनुयायी रहे। ओकरा के गांधी जी नोआखाली भेजले। अमतस सलाम नोआखाली जाकेभूख हड़ताल क दिहली। जब दंगा शांत भइल त अमतस सलाम गांधी जी के हाथ से फल के रसपीके आपन भूख हड़ताल खतम कइली। दंगा का घरी गांधी जी ई भजन गावत फिरसु- ईश्वरअल्ला तेरे नाम सबको सन्मति दे भगवान। मुसलिम लीग के तरफ से दंगा फइलावे वाला जब उनकरा सामने आपन अपराध कबूल कइलस तगांधी जी ओकरा के तुरंते माफ क दिहले।\nआखिरकार मार्च 1947 मेंलार्ड माउंटबेटन भारत के वायसराय नियुक्त भइलन। माउंटबेटन3जून 1947 के भारतविभाजन के घोषणा क दिहलन। तबो गांधी जी जवाहर लाल नेहरू से पुछले- देश बंटवारा केअलावा का अउरी कौनो उपाय नइखे। जवाहर लाल नेहरू कहले- ना बापू जी, अउरी कौनो उपायनइखे। दंगा त मुसलिम लीग फइलवलस बाकिर मुसलमान लोगन के भी बहुते नोकसान भइल। काहेंसे कि हिंदू समुदाय भी प्रतिक्रिया बचाव खातिर उग्र आ भयंकर हिंसक हो गइल। एही सेकहल जाला कि सांप्रदायिक हिंसा बहुते खराब चीज ह। एमें दूनों पक्ष के भारी नुकसानहोला। बड़ा गहिर घाव हो जाला जवना के भरे में बहुत दिन लागेला। कतने लइका अनाथ होजाले सन, कतने मेहरारू विधवा हो जाली सन। आखिर नोकसान त राष्ट्र के होला। गांधी जीएसे जनरल डायर आ दंगा करे वाला बदमाश के माफ क दिहले कि शायद एसे अपराधी सुधरि जासन। बाकिर उनुकरा बिचार के केहू महत्व ना दिहल। गांधी जी के ग्राम स्वराज के भीमहत्व ना दिहल गइल। आ कांग्रेस त गांधी जी के विचारधारा के दरकिनार क दिहलस।\nकांग्रेस के राज में दलाली, कमीशनखोरी आ आम आदमी के हाशिया पर, एकदम निचला स्तर पर लेआदिहलस। नात आजादी के 74 साल बादो देश में नौजवान नोकरी खातिर काहें छिछियइते सन,महंगाई काहें चरम सीमा पर पहुंचित। कांग्रेस के राज में आम आदमी कुकिंग गैस खतमभइला पर भरल गैस सिलिंडर लेबे खातिर परेशान हो जाउ। फुटकर पइसा कमीशन लेके मिले।आम आदमी के प्रति कौनो सरोकार ना रहे। हं कांग्रेस के नेता लोग खुशहाल आ सुविधासंपन्न रहे लोग। आम आदमी त बैंक के कर्जा खातिर छिछियात रहे आ सत्ता से नजदीक रहेवाला पूंजीपति करोड़न रुपया कर्ज लेके डकार जा सन। देश के पइसा एही तरे डूबत गइल आकांग्रेस के कौनो फरके ना परे। एही से आजादी के बाद गांधी जी कहले रहले कि अबकांग्रेस के मकसद पूरा हो गइल, एकरा के अब खतम क देबे के चाहीं। आजादी के बादकांग्रेस के योगदान के मूल्यांकन जरूरी बा। देश के लोग जानल चाही। त गांधी जी के दर्शन आविचारधारा हिंदू धर्म के तत्व लेके चलत रहल ह। एही से ऊ घृणा, द्वेष, हिंसा, लोभ आबदला के खिलाफ रहले ह। उनुका दर्शन में प्रेम, क्षमा, अहिंसा, सत्याग्रह (सत्य केप्रति आग्रह) आ आपसी सौहार्द्र खातिर सहनशीलता के प्राधान्य बा। गांधी जी के नयासंदर्भ में बार- बार पढ़ला के जरूरत बा। बहुत कुछ सीखे के जरूरत बा। (लेखक विनय बिहारी सिंह जी वरिष्ठ स्तंभकार हैं.)\nखेसारी लाल यादव और अनीषा का भोजपुरी गाना वायरल,2करोड़ से ज्यादा लोगों ने देखा ये Video– News18 Hindi


अंजन टीवी के राँची वाला रोड शो में गुंजन पंत | CinemaBhojpuri.in\n- Tagged: अंजन टीवी, गुंजन पंत\t- 1 comment\tसिनेमा भोजपुरी के जानल मानल हीरोइन गुंजन पन्त पिछला दिने रांची में निकलल अंजन टीवी के रोड शो में आपन जलवा देखवली. अतवार का दिने दू सौ छोटकी बड़की गाड़ियन के काफिला रांची के सड़कन से गुजरल. मकसद रहे भोजपुरी के नयका मनोरंजन चैनल अंजन टीवी के प्रचार कइल. एह मौका पर अंजन टीवी के चैनल हेड मंजीत हंस आ कंटेंट हेड रजनी सिंह मौजूद रहलें.\nएह रोड शो में अभिनेत्री गुंजन पन्त कई जगहा शामिल हो के ओहिजा मौजूद लोगन से सीधा संवाद बनवली. लोग से सवाल पुछली आ सही जवाब देबे वालन के इनाम बँटली. 40 दिन ले चले वाला ई रोड शो उत्तर प्रदेश, बिहार आ झारखंड के 40 शहरन में 5000 कि.मी. के सफर करत 30 सितम्बर के पूरा होखे वाला बा. (स्रोत : उदय भगत)\nमिलत जुलतएक पल देश के असली हीरोवन क नामे (3)गुंजन पंत के धमक अब छोटको पर्दा पर (3)अंजन टी.वी. पर रिंकु घोष खोलीहें ‘‘धनिया का थाना’’ (2)मनोज गुंजन संजय के तिकड़ी बावे यादव पान भण्डार में (2)चुप रह गइनी त राउरो गलती होई (2)To the official site of Related Posts via Taxonomies.\tOne thought on “अंजन टीवी के राँची वाला रोड शो में गुंजन पंत”\tAveenash.Pathak mohan November 10, 2012 at 10:06 am\tVeri good hi…i am mohan pathak Actor 9532223522


झोपड़ी में आगि लागल, तीन गो बच्चा जर मरलें – टटका खबर\nसोनभद्र, 27 मार्च (वार्ता). सोनभद्र के रार्बट्सगंज कोतवाली इलाका में संदिग्ध हालात में एगो झोपड़ी में आगि लगला से ओहमें सूतल तीन गो बचवन के जरला से मौत हो गइल. महतारी आ एगो बच्ची बाच गइल बाड़ी.\nबतावल जात बा कि तेंदू गांव निवासी नवी के पत्नी सहाना काल्हु राति चूल्हा पर दूध गरम कइला का बाद चूल्हा के आगि बुता के अपना चार गो बचवन – रेहाना (06), रूखसाना (05), शाहिद (03), आ मुस्कान (04) के साथे झोपड़ी में सूते चल गइली. तीन गो बचवा एक खटिया पर सूतल रहलें आ महतारी आ मुस्कान दोसरा खटिया पर.\nरात साढे ग्यारह बजे का लगभग अचके में झोपड़ी में आगि लाग गइल. सहाना आ मुस्कान झोपड़ी से बाहर भाग आइल लोग आ हल्ला करे लागल. जबले महतारी बाकी तीनो बचवन के बचावे के कोशिश करती तबले ऊपर से जरत मड़हार ओहनी पर आ गिरल आ तीनो बचवन के बचावल ना जा सकल.\nबाद में आइल पुलिस तीनों के लाश बाहर निकलवलसि आ पोस्टमार्टम खातिर भेज दिहलसि. उप जिलाधिकारी राजकुमारो सबेरे पहुँचले आ पीड़ित परिवार के बारह लाख रुपिया मुआवजा देबो के एलान कइलें.


‘सपूत’ 28 जून से बिहार में – Anjoria\nफिल्मकार आ लेखक महेश पांडे के फिलिम ‘सपूत’ 28 जून से बिहार में रिलीज होखे वाली बा. महेश पांडे का नांव हमेशा ओह फिल्मकारन में लिहल जाला जे लोग हमेशा लीक से हटके फिलिम बनावल. ‘गब्बर सिंह’, ‘हम बाल ब्रम्हचारी तू कन्या कुंवारी’ अउर ‘रानी चली ससुराल’ जइसन चर्चित भोजपुरी फिलिम बनाएवाला महेश पांडे अब आपन ‘सपूत’ लेके आवत बाड़न.\nएह फिलिम के निर्देशक हउवें युवा फिल्मकार मुकेश पांडे. एह फिलिम ला महेश पांडे पहिला हाली खेसारीलाल यादव संगे काम कइले बाड़न. आदिशक्ति इंटरटेनमेंट के सहयोग से महेश पांडे अपना कंपनी मुंबाजी आर्ट्स के बैनर तले एकरा के बनवले बाड़न. फिलिम में दू गो नायक बाड़ें, खेसारीलाल यादव आ मनमोहन तिवारी.


Bhojpuri में पढ़ें मलिकाइन के पाती- झारखंड अब लूटखंड बन गइल बा, कलेक्टर के कमाई एतना कि नोट मसीन से गिनाइल! - Uttar Pradesh News Today - Uttar Pradesh Live\nHome Bhojpuri Gana Bhojpuri में पढ़ें मलिकाइन के पाती- झारखंड अब लूटखंड बन गइल बा, कलेक्टर के...\nBhojpuri में पढ़ें मलिकाइन के पाती- झारखंड अब लूटखंड बन गइल बा, कलेक्टर के कमाई एतना कि नोट मसीन से गिनाइल!\nपांव लागीं मलिकार ! ई का सुनाता ए मलिकार. पांड़े बाबा आज बतावत रहुवीं कि झारखंड में कवनो कलक्टर पूजा सिंघल धराइल बाड़ी. उनका घरे सरकार के कवनो ईडी महकमा छापा मरले रहल हा. घर से उनइस करोड़ से बेसी नकदी नोट पकड़ाइल बा. डेढ़ सौ करोड़ से बेसी के संपत के कागज पत्तर मिलल बा. नोट एतना बेसी रहे कि ओकरा के गिने खातिर मसीन मंगावे के पर गइल. थोरहीं दिन पहिले पांड़े बाबा बतावत रहनी कि ओइजा के मुखमंतरी, उनकर जनाना, भाई आ ओह लोगन के अमला फैला सरकारी जमीन हड़प लिहले बा लोग. एकर जांच अबे चलते रहल हा कि कलक्टर के घर से नोट पकड़इला के खबर आ गइल. पांड़े बाबा त इहो बतावत रहुवीं कि अबे त खाली उनहीं का घरे छापा परल बा, अइसनका एगारह जने अफसर के नांव झारखंड में सामने आइल बा, जे नाजायज काम कइले बा. ओहू लोग पर देर-सबेर छापा परबे करी.\nसुनुवीं कि जवन कलक्टर के घरे छापा परल बा, ऊ अबले जेतना मुखमंतरी भइल बा लोग झारखंड में, ओह लोगन के खास बन जात रहली हा. इनार-पोखरा खोने वाला मनरेगा महकमा कवनो बा. ओकरा में 18 करोड़ के घोटाला भइल रहे आ ओहू में कलक्टर मैडम के नांव आइल रहे. बाकिर का जाने कवन चटकलासा उनका में बा कि सभे उनका से पटिया जाला. ओह बेरा उनका के पाक-साफ बता दिहल गइल रहे. अबे ऊ खदान महकमा के हाकिम बाड़ी. पांड़े बाबा त कहत रहुवीं कि उनहीं के किरपा से मुखमंतरी आ उनका परिवार-इयार के खदान मिलल बाटे.\nइयाद पर गइली तमिलनाडु के जयललिता\nहमरा इयाद परेला मलिकार, तमिलनाडु में एक बेर कवनो मुखमंतरी रहली जयललिता. बियाह-सादी ना कइले रहली. 1996 में उनका घरे छापा परल त आठ सौ किलो चानी, 28 किलो सोना, साढ़े सात सौ जोड़ा जूता-चप्पल, साढ़े दस हजार साड़ी, एकानबे गो घड़ी आ एकतालीस गो घर ठंडा करे वाला मसीन (एसी) मिलल रहे. ओह घरी आपन अम्मा जी जीयत रहनी. उहां के ई सुननी त हमरा से पूछनी कि ए बाबू बो, एतना गहनवा कें गंतिया ऊ पहिरत होई हो. ओतना में त ओकर देहिये दबा जाई. अम्मा जी के बतिया सुन के हमहूं थोरे देर खातिर भौचकिया गइल रहनी. बाद में इयाद परल कि सोना-चानी त एह घरी जमा क के राखे के फैसन चलल बा. जेकरा जरी जेतना बेसी पइसा होला, ऊ सोना-चानी कीन के राख लेला. बाकिर हमरा अचरज एह बात से भइल कि ऊ एक रुपिया महीना आपन तनखाह लेत रहली. एतना में एगो चाय ले ना मिलत होई ओहू घरी. फेर एतना संपत उनका जरी आइल कइसे. बाद में ऊ मुअली त सब धन धरतीए पर नू रह गइल. झूठे नू लोग दोसरा के सता के कमाये खातिर हाय-हाय कइले रहता मलिकार.\nसुखराम के घरे भी मिलल रहे बेहिसाब नोट\nराउर बतावल ओही घरी के एगो बात हमरा अबहियो इयाद बा मलिकार. कवनो एगो मंतरी रहले सुखराम. दुइए दिन पहिले ऊ चल सरग सिधार गइले. उनका घरे सीबीआई छापा मरलस त नोट के गड्डी देख के सीबीआई के सगरी अफसर लोग भौचक रह गइल रहे. कवनो सरदार जी जोगिन्दर सिंह ओह घरी सीबीआई के डायरेक्टर रहले. ऊ लोग के बतवले कि जिनिगी में ओतना नोट त ऊ कबो ना देखले रहले. पूजा घर में नोट के गड्डी लुकवा के राखल रहली सन. ओकरा बाद उनका पर केसो भइल रहे. पांड़े बाबा आज बतावत रहुवीं कि बाद में उनका अइसन बेमारी धइलस कि आखिर में दुनिया से चलिये गइले. इहे हाल नू लालू जादो के भी बा मलिकार. अब रउरे बताईं कि चारा घोटाला के पइसा खइले त कवन सुख भोग लिहले. बुढ़ौती में उनका जेल जाये के परल. जेले में बेमार अइसन परले कि अब जामिन पर घरे आइलो बाड़े त बेमारी उनकर पीछा नइखे छोड़त.\nसरकारी पइसा के लूट आ घूसखोरी सगरो बा\nसरकारी पइसा के लूट आ घूसखोरी के हाल सगरी जगहा एके जइसन बा मलिकार. जवन धरा जा तारे सन, ओकनी के त दोसी मान लिहल जाता, बाकिर केतने अइसन बाड़े सन, जवन अबहीं ले कमरी ओढ़ के घीव पीयत बाड़े सन. पांड़े बाबा बिहार के हाल बतावत रहुवीं. उहां के कहत रहुवीं कि 2006 से 2021 तक के पनरह साल में बिहार में चार हजार से बेसी सरकारी बाबू लोग के नांव आमदनी से बेसी संपत कमइला में आइल बा. कवनो काम बिहार में बिना घूस के नइखे होत. एही कमाई से सब आपन घर भरले बाड़े सन. अब रोजे एकनी का धरा तारे सन. सिपाही-दरोगा से लेके किरानी-हाकिम ले जवन धराले सन, ओकनी का घर से करोड़न रुपिया से कम के संपत ना पकड़ाला.\nराजीव गांधी कहले रहले- सौ में 85 गायब हो जाला\nहमार त मन करेला मलिकार कि अइसनका लोग के सगरी संपत जपत क लेबे के चाहीं आ चाकरी से लतिया के बाहर के रास्ता देखा देबे के चाहीं. खाली केस कइला से कुछ नइखे होखे के. केस-मोकदमा त कई साल ले चलत रह जाला. सरकारी पइसा के त ई बानर लेखां बांट ले तारे सन. पांड़े बतावत रहुवीं कि सोनिया गांधी के मरद राजीव गांधी जब परधान मंतरी रहले त एक बेर कहले रहले कि ऊपर से सरकार एक रुपया जनता खातिर भेजे ले त ओइमें पचासी पइसा राहे में गायब हो जाला. एकनिये अइसन अफसर नू लूट लेले सन मलिकार. बिहार में त अब मुखिया लोग भी सरकार से तनखाह लेता. ओहू लोग के गड़बड़ी धराइल बा, बाकिर अबे ले खाली दू गो के सजाय भइल बा. पनरह साल में 213 मुखिया पर पइसा के गड़बड़ी के केस भइल, बाकिर दू आदमी के सजाय से का होखे के बा. सजाय होखे में देरी से कानून के एकबाल ओराइल जाता मलिकार.\nकटनी-दंवरी हो गइल, आलू के त भावे नइखे\nडीह बाबा के असीरवाद से हमनी नीक-निरोग बानी सन. काली माई से गोहराइले कि रउरो ठीक रहीं. कटनी-दंवरी संपर गइल मलिकार. आलू कोड़ा के घरे आ गइल बा. असों आलू में घाटा हो गइल मलिकार. चौदह रुपिया किलो बीया कीन के रोपववले रहनी ललका आलू. बैपारी छह रुपिया किलो से बेसी दामे नइकन सन लगावत. अब खेतीबारी घाटा के सउदा हो गइल बा मलिकार. एक त जाना-मजूरा नइखन मिलत. तनी रेट बढ़ा के काम त निकल जाता, बाकिर लागत आ आमद में फरक देख के अब खेती करवावे के मन नइखे करत. आपन खेयाल राखेब.\ncollectors black money in jhakhand\nCurruption in Jharkhand\nJharkhand becomealootkhand\nPrevious articleCovid-19: Can Omicron variants cause serious long-term covid complications? This information came out in the study\nNext articleStreet food of these cities is famous in the country and abroad\nAamrapali Dubey Dinesh Lal Yadav get married Weeding Pics video going...\nMuzaffarpur’s Abhay Sinha appointed as the new President of IMPA |...


टटका खबर, शनिचर,7अप्रेल 2012 – टटका खबर\nटटका खबर, शनिचर,7अप्रेल 2012\nगहना पर एक फीसदी का दर से लगावल उत्पाद कर का खिलाफ इकईस दिन से होखत सराफा हड़ताल काल्हु शुक का दिने प्रणव मुखर्जी आ सराफा व्यापारियन का बीच भइल बातचीत का बाद एगारह मई तक ले टार दिहल गइल. अगर लोकसभा में ई कर वापिस ना लिहल गइल त दुबारा हड़ताल पर चल जइहें सराफा व्यवसायी.\nपाकिस्तान के राष्ट्रपति काल्हु अतवार का दिने जियारत करे अजमेर शरीफ अइहें. वइसे त ई उनुकर निजी यात्रा हवे बाकिर एहिजा उनुकर बातचीत मनमोहन सिंह से होखी. एह बातचीत में कवनो सहायक मौजूद ना रहीहें आ दुनु नेता अपना मन के बात साफ बतिया सकीहें. आसिफ जरदारी का साथे उनुकर बेटा बिलावल हालांकि एह बीच मौजूद रहीहें. हो सकेला कि एनियो का तरफ से राहुल गाँधी के शामिल कर लिहल जाव.\nहाल के विधानसभा चुनाव में उत्तर प्रदेश में मनमुआफिक सीट ना मिलला से नाराज राहुल गाँधी संकेत दिहले कि राज्य के कांग्रेस कमिटी भंग कर दिहल जाई आ जिम्मेदार मंत्रियनो के पद से हटा दिहल जाई. काल्हु के बइठक में दिग्गी राजा शामिल ना रहलें बाकिर हारल कांग्रेसियन का निशाना पर उहो बाड़न.\nसर्व शिक्षा अभियान में स्कूली विद्यार्थियन का फोकट में बाँटे खातिर आइल किताब के मिर्जापुर में सीधे कबाड़ी किहाँ चहुंपा दिहल गइल. पुलिस किताबन के जब्त कर के बेसिक शिक्षा अधिकारी के भेज दिहलसि.\nपिछला तीन दिन से बलिया जिला के लोग बिजली खातिर दिन भर तड़पत रह जाति बा. एह चलते कई जगहा पिये के पानी के किल्लत हो गइल बा. बतावल जा ता कि कसारा पावर हाउस के ओवर हालिंग चलत बा जवना चलते अबही कुछ दिन ई समस्या अउरी रही.\nरसड़ा में बस्ती का लगे शराब के दुकान खुलला से परेशान बस्ती वाले विरोध कइलन त कोतवाल जा के समुझा बुझा के प्रदर्शन खतम करवले. अब लोग एसडीएम रसड़ा से मिल के आपन विरोध दर्ज करवइहें जिनका संस्तुति पर ओह दुकान के लाइसेंस मिलल बा.\nबलिया में नन जेडए जमीन बिना उनुका से पूछले बैनामा करे करावे वाला लोग पर मिड्ढी आ बिशुनीपुर के जमींदार भैया अजीत सिंह आठ जने पर केस दर्ज करवलन.\nबनारस के चेतगंज में एगो मकान में चलत चकला पर छापा पड़ल जवना में एगो लड़िकी पकड़ाइल आ बाकी पाँच गो लड़की आ मकान मालिक फरार हो गइले.\nइलाहाबाद के बालगृह में तीन गो अनाथ बच्चियन का साथे कुकर्म करे वाला चपरासी के पुलिस गिरफ्तार कर लिहलसि. संविदा पर तैनात ई चपरासी विद्याकांत ओझा सिवान के रहे वाला हवे.\nउत्तर प्रदेश के स्थानीय निकाय चुनाव के अधिसूचना जारी होखे के समय आ गइल बाकिर अबही राज्य निर्वाचन आयुक्त के पद खाली पड़ल बा आ अगिला आयुक्त के नाम तय नइखे कर पावत राज्य सरकार. पिछला आयुक्त राजेन्द्र भौनवाल ६५ साल के हो गइला का बाद चार अप्रेल के रिटायर हो गइलन बाकिर सरकार दोसरका के नाम तय ना कर पवलसि.\nसरकार से वाममोर्चा के हटावे में सफल भइला का बाद अब पश्चिम बंगाल के मुख्यमंत्री स्कूली किताबन से मार्क्स आ लेनिन से जुड़ल सगरी पाठ हटवा दिहली. सरकार के एह फैसला से सगरी वामपंथी नाराज बाड़े.\nआ नाराज बाड़े गुजरात के कांग्रेसी भाजपा के एगो विज्ञापन से जवना में नरेन्द्र मोदी के भगवान कृष्ण का तरह देखावल गइल बा. भाजपा के कहना बा कि विज्ञापन पार्टी नइखे दिहले एहसे ऊ एकरा पर कुछ ना कही. विज्ञापन अमरेली जिलाध्यक्ष भरत कामदार दिहले बाड़े जिनका के ओहमें अर्जुन का तरह देखावल गइल बा.\nसूभाष घई के कहना बा कि उनुका लागत बा कि महाराष्ट्र सरकार उनुका से धोखा कइलसि. घई एह बात से नाराज बाड़े कि सरकार का तरफ से औने पौने दाम पर मिलल बीस एकड़ जमीन अब कई साल बाद लवटा देबे के पड़ी काहे कि सु्प्रीमो कोर्ट हाई कोर्ट के आदेश के सही ठहरा दिहलसि.\nपचास पचास लाख रुपिया हर स्कूल खातिर लगा के अब कवनो कंपनी जतना चाहे मॉडल स्कूल खोल सकेले. देश में अइसन २५०० मॉडल स्कूल खुले वाला बा आ मानव संसाधन विभाग अब कंपनियन के स्कूल खोले के अनुमति दे दिहलसि. एह मॉडल स्कूलन के आधा सीट पर सरकार का तरफ से बिना कवनो फीस दिहले विद्यार्थी पढ़ीहें आ सगरी खर्चा बाकी अधवा विद्यार्थियन से कंपनी वसूल के आपन मुनाफा कमा सकी. शिक्षा के खुला निजी करण का राह पर चलत सरकारी नीति का तहत कुछ दिन पहिले मेडिकल कॉलेज भा प्रोफेशनल कॉलेज खोले के अनुमति पहिलही कंपनियन के दिहल जा चुकल बा.\nहाउसफुल टू का बारे में समीक्षकन के राय बा कि ढेर दिन बाद अइसन कामेडी आइल बा जवना के देखे खातिर रउरा आपन दिमाग बहरी छोड़ के जाईं त भरपूर आनन्द ले सकीलें.\nएजेंट विनोद पहिला हफ्ता में सैंतीसे करोड़ रुपिया बटोर पवलसि जवन एतना महँग बनल फिलिम खातिर बहुते मामूली कहल जाई. समीक्षकन का राय में सैफ अली खान के प्रशंसक हाई सोसाइटी में बाड़े जे कुछ कमाई त करवा सकेले बाकिर फिलिम के सुपर हिट ना बनवा सकसु.\nनक्सलियन का सोझा नव गइला का बादो नक्सली ना मनले आ सताइस गो में सात गो अउरी कैदियन के रिहा करे के कहले.\nभारतीय जनता पार्टी आपन बत्तीसवाँ स्थापना दिवस मनवलसि. बत्तीस साल पहिले जनता पार्टी से निकल के भाजपा बनल रहुवे जब कुछ लोग जनसंघियन के एह चलते विरोध कइले कि ऊ दोहरी निष्ठा राखेले आ संघ से आपन संबंध नइखन तूड़त.\nभारत आ अमरीका आजु से मिल के आपन नौसैनिक अभ्यास मालाबार बंगाल का खाड़ी में करत बाड़े. ई अभ्यास दस दिन ले चली.\nदू दिन का छूट्टी का बाद आजु खुलल बैंकन में भर दिन काम काज होखे के एलान बैंक कइले बाड़े.\nमाली द्वीप समूह विद्रोही नेता नागरिक सरकार के सत्ता सँउपे पर सहमत हो गइल बाड़े. एकर घोषणा ओहिजा टेलीविजन पर कर दिहल गइल.\nआईपीएल क्रिकेट टूर्नामेंट शुक के रात जयपुर में भइल बीसबीसा मैच में राजस्थान रॉयल्स किंग्स इलेवन पंजाब के ३१ रन से हरा दिहलसि. मुम्बई में खेलल दुसरका बीसबीसा में पुणे वॉरियर्स मुम्बई इंडियन्स के २९ रन से हरा दिहले.


तीन गो लूटेरन पर गैंगेस्टर आ एगो मासूम के मौत – टटका खबर\nजौनपुर,28 मार्च (वार्ता). जौनपुर के केराकत कोतवाली इलाका में लूट के वारदात करे वाला तीन गो आरोपियन का खिलाफ गैंगस्टर एक्ट के तहत कार्रवाई कइल गइल बा.\nपुलिस अधीक्षक के के चौधरी बतवलें कि लूट के तीन गो आरोपियन – आनन्द सिंह, जुगनू सिंह, अउर शुभम – का खिलाफ गैंगेस्टर एक्ट लगावल गइल बा. जिलाधिकारी अरविंद मलप्पा बंगारी के स्वीकृति लिहला का बादे तीनों का खिलाफ गैंगेस्टर लगावल गइल बा.\nडाढ़ गिरला से एगो मासूम के मौत\nजौनपुर, 28 मार्च (वार्ता). जौनपुर के बक्सा इलाका में नीम के पेड़ के डाढ़ गिरला से घवाहिल दू बरीस के एगो मासूम बच्चा के उपचार का दौरान मौत हो गइल.\nपुलिस सूत्र बतवलें कि बबुरा गांव के विश्वनाथ गौतम के दू बरीस के बेटा शिवा गौतम घर के बाहर खेलत रहुवे जब अचके में नीम के पेड़ से एगो डाढ़ ओकरा पर आ गिरल. घवाहिल शिवा के निजी अस्पताल ले गइला पर ओहिजा से ओकर खराब हालत देख के वाराणसी ट्रामा सेंटर भेज दिहल गइल जहाँ इलाज का दौरान ओकर मौत हो गइल.


टटका खबर, मंगल. १४ फरवरी २०१२ – टटका खबर\nटटका खबर, मंगल. १४ फरवरी २०१२\nपटना में पत्रकारन से बतियावत केन्द्रीय ग्रामीण विकास मंत्री जयराम रमेश कहलन कि प्रधानमंत्री ग्राम सड़क योजना में अढ़ाई सौ से अधिका आबादी वाला हर गाँव के मुख्य सड़क से जोड़ दिहल जाई.\nखगड़िया में साल दू हजार नौ में भइल अमौसी हत्याकाण्ड के दोषी मिलल चौदह गो में से दस गो अभियुक्तन के फाँसी आ चार गो के उमिर कैद के सजा सुनवलसि खगड़िया के जिला अदालत. एह घटना में सोरह लोग के नृशंस हत्या कर दिहल गइल रहे.\nविधान सभा में विरोधी नेता अब्दुल बारी सिद्दीकी के आरोप बा कि सरकार विपक्षी विधायकन के इलाका से भेदभाव करत बिया आ ओह लोग का इलाका में सेतु योजना आ सड़क योजना के तहत काम नइखे करावल जात. कहलन कि हर जिला के मिले वाला राशि के हर विधानसभा सीट पर बराबर बराबर बाँट दिहल जाव आ हर इलाका में बराबर राशि से काम करावल जाव.\nकेन्द्र सरकार आदेश दिहले बिया कि दू हजार से अधिका के आबादी वाला हर गाँव में बैंक का तरफ से एगो कर्मचारी लैपटाप वगैरह ले के जाई आ गाँव वालन के बैंकिंग के सुविधा मुहैया कराई. जब गाँव वालन के बैंकिग में रुचि बढ़ जाव त फेर ओहिजा बैंक आपन शाखा खोले पर विचार कर सकेला. एह फैसला से बिहार के दस हजार गाँव में बैंकिंग सुविधा मिले लागी.\nतिसरका दौर के मतदान में बुध का दिने दस गो जिला में कुल मिला के छप्पन गो सीट खातिर मतदान करावल जाई. सबेरे सात बजे से साँझ पाँच बजे ले मतदान होखी. हालांकि नक्सल प्रभावित इलाकन में साँझ चारे बजे मतदान खतम हो जाई. पिछला दू दौर में बढ़िया मतदान होखला से उमेद बा कि तिसरको दौर में वइसने होखी.\nचउथा आ पाँचवा दौर के मतदान वाला इलाकन में जोरदार प्रचार चलत बा. छठवाँ दौर के मतदान खातिर एक हजार एक सौ चौदह नामांकन सही मिलल बा. सतवाँ दौर के दाखिल परचा के जाँच के काम आजु पूरा हो गइल आ सोलह तारीख ले लोग आपन नाम वापिस ले सकेला.\nकेन्द्रीय कानून मंत्री सलमान खुर्शीद आजु चुनाव आयोग के चिट्ठी लिख के अपना बयान खातिर माफी माँग लिहलन. अब शायद आयोगो एह मामिला के बंद कर दी. हालांकि सलमान खुर्शीद के मकसद त पूरा होइये गइल आ उनुका जवन बाति कहे के रहे से कह चुकले.\nमुस्लिम आरक्षण का खिलाफ एके गो दल भाजपा आवाज उठावत बिया. भाजपा के कहना बा कि पिछड़ा वर्ग के मिलल सुविधा में से काट के अल्पसंख्यकन के काहे आरक्षण दिहल जाई. एह मामिला में पिछड़न के हमदर्द होखे के दावा करे वाला पार्टी चुप्पी साध लिहले बाड़ी सँ काहे कि ओकनी खातिर त साँप छूछून्दर वाला हाल हो गइल बा.\nकेन्द्रीय गृह सचिव आर के सिंह के कहना बा कि दि्ल्ली में भइल इजरायली दूतावास के कार पर हमला करे में कवनो देश के हाथ होखे के सुबूत नइखे मिलल. पुलिस के कवनो सुराग हाथे नइखे लागल बाकिर गृह मंत्री पी चिदम्बरम के कहना बा कि दोषियन के जल्दिये पकड़ लिहल जाई.\nगोवा विधानसभा के चालीस गो में से अड़तीस गो सीट खातिर दाखिल परचा के जाँच का बाद नब्बे गो नामांकन रद्द कर दिहल गइल. अबकी रिकार्ड संख्या में लोग परचा भरले बा.\nहिमाचल प्रदेश का किन्नौर जिला में एगो दुर्घटना में सीमा सड़क संगठन के एगो टिप्पर गहिरा खाई में गिर गइल जवना में सतरह जने के जान चल गइल.\nअलग अलग भाषा के २२ गो मशहूर लेखक भा कवियन के आजु दि्ल्ली में आयोजित कार्यक्रम में साल २०११ के साहित्य अकादमी पुरस्कार दिहल गइल. हिन्दी खातिर उपन्यासकार काशीनाथ सिंह के ई पुरस्कार मिलल. भोजपुरी खातिर कवनो पुरस्कार ना दिहल जाव काहे कि सरकार भोजपुरी के मान्यता नइखे दिहले.\nनिर्वाचन आयोग मणिपुर, पंजाब आ उत्तराखंड में आदर्श आचार संहिता में ढील देबे के फैसला कर लिहलसि आ कहलसि कि एह राज्यन के मंत्री अब जिला के दौरा कर सकीहें आ अपना साथे अधिकारियनो के ले जा सकेले.\nएसआईटी के कहना बा कि ओकर रिपोर्ट हर केहू के ना दिहल जा सके. गुजरात दंगा में नरेन्द्र मोदी के भूमिका के जाँच खातिर सुप्रीम कोर्ट के बनावल एसआईटी आपन सील बंद रिपोर्ट सुप्रीम कोर्ट के दे दिहले बिया बाकिर कुछ संगठन चाहत बाड़े कि रिपोर्ट के प्रति उनुको के दिहल जाव जेहसे कि ऊ देखसु कि एसआईटी का कहले बिया. अफवाह गरम बा कि एह रिपोर्ट में मोदी का खिलाफ कवनो सुबूत ना मिले के बाति कहल गइल बा आ एहिसे सांप्रदायिक संगठन बेचैन हो गइल बाड़े. कुछ संगठन गुजरात हाई कोर्ट में अरजी लगवले बाड़े एह रिपोर्ट के कॉपी लेबे खातिर.\nमुंबई महानगरपालिका आ महाराष्ट्र के बाकी निकायन के चुनाव प्रचार के काम आजु थम गइल. परसो चुनाव होखे वाला बा. पिछला सतरह साल से शिवसेना आ भाजपा गठबन्हन मुबंई महानगरपालिका में शासन चलावत बा आ अबकी कांग्रेस आ राकांपा गठबन्हन ओकरा के हरावे खातिर पूरा ताकत लगा दिहले बाड़े. ओह लोग के राज ठाकरे पर भरोसा बा कि राज शिवसेना के वोट काट लीहें आ कांग्रेस राकांपा गठबन्हन सत्ता में आ जाई.\nथाईलैंड के राजधानी बैंकाक में पुलिस पर बम फेंके का कोशिश में विस्फोट हो गइला से एगो ईरानी आदमी के दुनु टाँग उड़ गइल. एकरा अलावे बैंकाक में दू गो अउरी बम विस्फोट भइल जवना में से एगो विस्फोट ओह घर में भइल जवना में ऊ घवाहिल आदमी अउरी ईरानियन का साथे रहत रहुवे.\nभारत सीरिया के हालात पर चिंता जतावत कहलसि कि ई राजनीतिक समस्या हवे आ एकर समाधान ओहिजे के लोग के खुद करे के चाहीं.\nनोबेल पुरस्कार विजेता भारतीय मूल के अर्थशास्त्री अमर्त्य सेन के आजु अमरीकी राष्ट्रपति बराक ओबामा कला आ मानविकी खातिर अमेरिका के राष्ट्रीय पदक प्रदान कइलन. एकरा खातिर व्हाइट हाउस में एगो भव्य समारोह आयोजित भइल रहे.\nमहँगाई दर में कमी अइला के खबर से शेयर बाजार के सूचकांक ७६ अंक बढ़के बंद भइल. रूपिया सतरह पइसा कमजोर पड़ल त सोनो का दाम में १६५ रुपिया प्रति दस ग्राम के कमी आइल.\nएडिलेड में भइल एकदिना क्रिकेट में अंपायर के गलती भा चाल्हाकी का चलते भारत आ श्रीलंका का बीच के मैच ड्रा हो गइल. भारत के एक गेंद कम खेले के मिलल. काहे कि मैच का तीसवां ओवर में पांचे गेंद खेलल गइल.\nटटका खबर, सोमार, १३ फरवरी २०१२\nटटका खबर, बियफे, १६ फरवरी २०१२


सगरी खबर भोजपुरी में (मंगल 14 जुलाई 2015) – टटका खबर\nभोजपुरी का संगे हिन्दी वालन के धोखा कइल अबहियों जारी बा आ एकरा के एकर मान्यता देबे के सवाल पर विचार करे वाली कमिटी के रपट में कहल गइल बा कि भोजपुरी 8वीं अनुसूची में शामिल होखे के योग्यता नइखे राखत. अबहीं एह रपट पर सरकार के कवनो फैसला नइखे आइल बाकिर अबहीं ले जइसन होखत आइल बा ओहसे पूरा अनेसा बा कि सरकार एह रपट के जस का तस मान ली. बस एकर फैसला बिहार चुनाव का बाद करी.\nक्रिकेट में सट्टेबाजी का मामिला में सुप्रीम कोर्ट के बनावल कमिटी आज आपन फैसला सुना दिहलसि. एकरा में महेंद्र सिंह धौनी के टीम चेन्नई सुपरकिंग्स आ राजस्थान रॉयल्स के अगिला दू साल ले आईपीएल से बाहर क दिहल गइल बा आ सट्टेबाजी के दोषी गुरुनाथ मयप्पन आ राज कुंद्रा पर भर जिनिगी के रोक लगा दीहल गइल बा. अब ई लोग क्रिकेट के कवनो कार्यक्रम से ना जुड़ पाई.\nरूस का उफा में भारत के पीएम का साथे पाकिस्तानी पीएम के बातचीत का बाद जारी बयान में कश्मीर समस्या के जिक्र ना रहला का विरोध में कट्टरपंथी अलगाववादी नेता सैयद अली शाह गिलानी पाकिस्तानी उच्चायुक्त के बोलावल ईद मिलन समारोह में 21 जुलाई के शामिल ना होखीहें.\nमंगल का दिने दुनिया के सबले बड़हन धार्मिक मेला सिंहस्‍थ कुंभ महाराष्‍ट्र के नासिक आ त्रयम्‍बकेश्‍वर में ध्‍वजारोहण समारोह का साथे शुरू हो गइल. एह ध्वजारोहण का बाद नौसेना के हवाई जहाज से श्रद्धालुअन पर फूल बरसावल गइल. एह समारोह के शुरुआत त्रयम्‍बकेश्‍वर में गृहमंत्री राजनाथ सिंह आ नासिक में मुख्‍यमंत्री देवेन्‍द्र फडणवीस कइलन.\nपिछला साल के मुकाबले एह साल प्रत्‍यक्ष विदेशी निवेश में बहुते बढ़ोतरी भइल बा. एहसे पता चलत बा कि दुनिया भर के निवेशकन में भारत के भाव कतना बढ़ गइल बा.\nईरान आ दुनिया के छह गो बड़का ताकतन का बीच मंगल का दिने भइल परमाणु समझौता के भारत आ अमरीका स्वागत कइले बाड़े. अमेरिका के राष्ट्रपति बराक ओबामा त इहाँ ले कह दिहलन कि अगर अमेरिकी संसद एहमें बाधा बने के कोशिश करी त ऊ वीटो क दीहन. ओने एह समझौता का बाद दुनिया के तेल बाजार में कच्चा तेल के दाम में हर बैरल पर एक डालर से अधिका के गिरावट आइल बा.\nबम्बई शेयर बाजार में आजु सुस्ती छवले रहल आ सेंसेक्स 28 अंक नीचे आ निफ्टी6अंक नीचे गिर के बंद भइल.\nभारत मंगल का दिने जिम्बाब्वे के तिसरका आ आखिरी एकदिना क्रिकेट में 83 रन से हरा के सीरीज जीत लिहलसि. अब दुनू देश का बीच 17 जुलाई आ 19 जुलाई के बीसबीस मैच खेलल जाई.\nमीडिया के भाजपा विरोधी एजेंडा के नमूना देखल जा सकेला अमित शाह के बयान का बारे में. कुछ मीडिया वाले अनर्गल प्रलाप करत बाड़े कि अमित शाह कहलन कि ‘अच्छा दिन’ के वादा पूरा करे खातिर 25 साल लागी. जबकी अमित शाह के बयान में ई बाते ना रहुवे. ऊ कहले रहन कि दुनिया के सबले महान देश बनावे में आ एकर पुरान गौरव वापिस ले आवे में 25 साल लाग सकेला.\nबिहार के मुख्यमंत्री नीतीश कुमार चाहत बाड़न कि दिल्ली के पूरा राज्य के दर्जा मिल जाव आ एकरा खातिर ऊ केजरीवाल के समर्थन कइले बाड़न.\nआजु मंगल का दिने तेलंगाना के गोदावरी पुष्कर मेला में बदइन्तजामी का चलते मचल भगदड़ से नाहियो त 27 लोग के मौत हो गइल आ 60 लोग घवाहिल हो गइल. एह हादसा पर राष्ट्रपति प्रणव मुखर्जी आ पीएम नरेन्द्र मोदी दुख जतवले बाड़े.\nबिहार चुनाव खातिर चीनो में भरपूर तइयारी चलत बा आ ओकर इरादा बा एह चुनाव मे 1000 करोड़ के धंधा क लेबे के. असल में सस्ता चुनाव सामग्री खातिर चीनी सामान ले बढ़िया कुछ ना भेंटाव.\nबिहार के मंत्री रहल बीना शाही के पेट्रोल पंप से मंगल का भोर में कुछ बदमाश करीब पौने पाँच लाख रुपिया लूट ले गइलें. ई वैशाली जिला के भगवानपुर थाना में पड़ेला.\nबिहार में विधानसभा के त यूपी में पंचायत चुनाव के बोखार आपन ताव देखावल शुरू कर दिहले बावे. पंचायत चुनाव से राजनीतिक गोल आपन ताकत आजमावेलें आ ओहिजे से गोल के गोलबन्दिओ शुरू होखल करेला. बिहार में गठबन्हन के सहारे वैतरणी पार करे के इरादा राखे वाली भाजपा यूपी में अकेलही लड़े वाली बिया. एहिजा ओकरा दोसरा कवनो गोल के खास जरूरत नइखे बुझात.\nयूपी पुलिस सोशल मीडिया सर्विलांस लैब बनाई आ एकरा जरिए फेसबुक आ ट्विटर जइसन सोशल साइटन पर नजर राखल जाई. एकर रपट रोजाना मुख्यमंत्री किहाँ भेजल जाई जवना का बाद जरूरी टिप्पणियन पर कार्रवाई करे भा ना करे के फैसला लीहल जाई.\nभाजपा के बोलतुआ आ राज्यसभा सांसद एम.जे. अकबर आजु कहलन कि यूपी में कानून व्यवस्था के हाल ठीक नइखे आ ई बड़हन आई.पी.एस. अधिकारी अमिताभ ठाकुर के निलम्बन से साफ हो गइल बा. एह बीच एगो रपट छपल बा कि अमिताभ ठाकुर के सुपारी पूर्वांचल आ पश्चिमी यूपी के बाहुबलियन के दे दीहल गइल बा जे उनकर ‘व्यापम’ करे के योजना बनावे में लाग गइल बाड़े.\nपूर्वांचल में दिमागी बुखार के सीजन फेरू शुरु हो गइल बा. पिछला दिने एह बीमारी से3गो मरीजन का बाद एहसे मरे वालन के गिनिती एह साल 74 हो गइल बा. एह साल जनवरी से एह बीमारी के 274 मरीज गोरखपुर मेडिकल काॅलेज अस्पताल में भरती करावल गइलन.\nसु्प्रीम कोर्ट आजु जदयू के चार गो बागी विधायकन के विधायकी फेरू बहाल कर दिहलसि. हाई कोर्ट का फैसला पर रोक लगा दीहल गइल बा. अब विधानसभा के मानसून सत्र में ज्ञानेंद्र सिंह ज्ञानू, रविंद्र राय, राहुल शर्मा आ नीरज कुमार बबलू के शामिल होखे के राह साफ हो गइल बा.\nबिहार के निचला अदालतन में भठियरपन पर निगरानी राखे खातिर निगरानी जाँच के अनुमति देबे के मांग करत वकील लोग काम रोके के एलान कइले बा.\nTags: 8वीं अनुसूची, News in Bhojpuri, कुंभ मेला, टटका खबर, त्रयम्बकेश्वर, नासिक, पुष्करालु, भोजपुरी, भोजपुरी में खबर.


(शुक9सितम्बर)\nछत्तीसगढ़ में विपक्षी कांग्रेस सरकार पर ई आरोप लगावत विधानसभा से वाकआउट कइलसि कि पुलिस जनजातियन के नक्सली बताके फर्जी मुठभेड़ में मार डालत बिया.\nकेंद्रीय गृह मंत्री पी. चिदम्बरम के कहना बा कि कहल मुश्किल बा कि दिल्ली विस्फोट में कवना संगठण के हाथ रहे. अबही सगरी आतंकवादी संगठन संदेह का घेरा में बाड़ी सँ.\nकांग्रेस कोर समिति दिल्ली विस्फोट पर चरचा कइलसि.\nपिछला चौबीस घंटा में देश की राजधानी दिल्ली समेत उत्तर प्रदेश, बिहार, झारखण्ड, हरियाणा, छत्तीसगढ़, मध्य प्रदेश आ उत्तर अउर मध्य भारत के कई इलाकन में रूक रूक के बरखा हो रहल बा जवना अगिला दू दिन ले हो सकेला.\nझारखण्ड में हजारीबाग जेल का लगे एगो आदमी के 15 सिम कार्ड का साथे गिरफ्तार कर लिहल गइल बा.\nमध्य प्रदेश के बुरहानपुर जिले में मारुति वैन आ बस के टक्कर में पांच लोग के मौत हो गइल. पांचों युवक कबड्डी मैच खेले जात रहले. घटना के बाद बस के चालक फरार हो गइल.\nआजु अमर सिंह के स्वास्थ्य रिपोर्ट अदालत में पेश कइल गइल. बतावल गइल कि उ कवनो स्वास्थ्य शिकायत नइखन कइले आ उनुकर तबियत ठीक बा आ लगातार नजर राखल जा रहल बा. अदालत अमर सिंह के जमानत पर अब बारह सितम्बर के सुनवाई करी.\nसर्वोच्च न्यायालय आजु शूक के एन. श्रीनिवासन के बीसीसीआई अध्यक्ष पद बने के राह साफ कर दिहलसि. अब ऊ एही महीना के आखिर ले क्रिकेट बोर्ड प्रमुख के कार्यभार सम्हार लीहें.\nदिल्ली विस्फोट के अड़तालिस घंटा का बादो कवनो सुराग नइखे मिलल. गृह मंत्री कहले बाड़े कि कई गो विस्फोट के सुराग अबही ले नइखे मिलल जइसे कि बैंगलुरु आ बनारस विस्फोट के मसला. एहसे अकेले केन्द्र पर दोष लगावल सही नइखे.\nजनार्दन रेड्डी के चढ़ावल हीरा जड़ित मुकुट सकारल जाव कि ना एह पर तिरुपति मंदिर अगिला हफ्ता फैसाल ली.\nपांच अक्टूबर से होखे वाला ‘बिटिया बचाओ’ अभियान में मध्यप्रदेश भाजपा एक लाख लड़िकियन के गोड़ पुजाई करी. पार्टी अपना दल केनेता आ कार्यकर्ता से गोहार लगवले बिया कि जिनका बेटी नइखे से एगो बेटी गोद ले लेसु.\nदिल्ली विस्फोट मामिला में हूजी के नाम पर ईमेल भेजे वाला लड़िका जम्मू काश्मीर के किश्तवाड़ा से गिरफ्तार कर लिहल गइल बा. अब ओकरा से पूछ ताछ होई.\nकेंद्रीय संसदीय कार्य मंत्री पवन कुमार बंसल विपक्ष पर संसद के समय बरबाद करे के आरोप लगवले बाड़न. कहलन कि विपक्ष का चलते कई गो जरूरी विधेयक पेश ना कइल जा सकल. ओने भारतीय जनता पार्टी के कहना बा कि संप्रग सरकार विश्वसनीयता गँवा दिहले बिया.\nकेरल में सप्ताहभर चले वाला ओणम पर्व के दुसरका दिने शुक के लोग जश्न में डूबल बा.\nमध्य प्रदेश के इंदौर में एगो शिक्षिका अपना प्राचार्य के खिलाफ छेड़छाड़ के मामिला दर्ज करवले बाड़ी. पुलिस प्राचार्य के खोजत बिया.\nमेघायल के मुख्यमंत्री मुकुल संगमा कहले बाड़न कि भलही राज्य के 41 एकड़ जमीन गंवाये पड़ल बा बाकिर एह समझौते से दुनु देश में बढ़िया रिश्ता बनी.\nमध्य प्रदेश के सतना में बियफे साँज नदी पार करत एगो नाव पलटला से चार गो छात्रा समेत पाँच लोग के मौत हो गइल. सगरी लाश बरामद हो गइल बा.\nकेंद्रीय स्वास्थ्य अउर परिवार कल्याण मंत्री गुलाम नबी आजाद बियफे का दिने कहले कि देश में आधा से बेसी मौत मधुमेह, टीबी, कैंसर आ हृदय रोग से होला.\nइज्जति का नाम पर साल 2008 में भइल एगो आदमी के हत्या के मामिला में दिल्ली के एगो अदालत बियफे का दिने पांच लोग के फाँसी के सजा सुनवलसि. दिल्ली के चांदनी चौक में तारिक के हत्या एह चलते कर दिहल गइल कि ओकर भाई सादिक अपना प्रेमिका रुबीना से शादी कर लिहले रहे. एह खातिर अतिरिक्त सत्र न्यायाधीश बिमला कुमारी मोहम्मद सलीम, शाहीन अब्बास, शाहिद वसीम, शहीन जरगाम अली आ शब्बीर कासिम के फाँसी के सजा सुनवली आ सभका पर 20,000 रुपिया के जुर्मानो लगवली. सादिक सुन्नी रहे जबकि रुबीना शिया.\nरासायनिक हथियार बिटोरत बावे अलकायदा : कहलसि अमेरिका.\nअमेरिका कहले बा कि ‘अलकायदा कमजोर भइल बा बाकिर ओकरा कें नजरअंदाज ना कइल जा सके.’\nइंटरपोल मुअम्मार गद्दाफी, उनुकर बेटा सैफ-अल इस्लाम आ खुफिया प्रमुख अब्दुल्ला अल-सेनूसी का खिलाफ गिरफ्तारी वारंट जारी कर दिहले बावे.\nपाकिस्तान के एबटाबाद शहर में पुलिस चीन के एगो पत्रकार के दू गो स्थानीय पत्रकारन का साथ गिरफ्तार कइले बिया.\nअमेरिका पर 9/11 के आतंकवादी हमला के 10वीं बरखी पर कार भा ट्रक बम से हमला हो सकेला. अधिकारी एह खबर के अपुष्ट बाकिर माने लायक बतावत बाड़े.\nसंयुक्त राष्ट्र सुरक्षा परिषद में, स्वतंत्र राज्य बनावे खातिर फिलीस्तीन के कवनो कोशिश का खिलाफ अमेरिका वीटो के इस्तेमाल करी.\nमुंबई में सीबीआई के अधिकारी बनके बालीवुड हस्तियन आ व्यापारियन से ठगी करे का आरोप में गिरफ्तार दू गो आदमी में से एगो का लाकर से 25 किलो सोना के गहना बरामद भइल.\nटाटा मोटर्स के वैश्विक सीईओ कार्ल पीटर फोर्स्टर शुक का दिने इस्तीफा व्यक्तिगत कारण से इस्तीफा दे दिहले जवना के सकार लिहल गइल बा.\nसैमसंग इंडिया अपना कारोबार में 40 प्रतिशत के बढ़ोतरी के योजना बनवले बिया.\nयोजना आयोग के उपाध्यक्ष मोंटेक सिंह अहलूवालिया कहले बाड़न कि 12वीं पंचवर्षीय योजना में स्वास्थ्य पर सरकारी खर्च बढ़ाके सकल घरेलू उत्पाद के दू से तीन फीसदी कइल जाई.\nआजु शेयर बाजार में बड़ गिरावट देखे के मिलल आ सेंसेक्स 299 अंक गिर के बंद भइल.\nरिलायंस कम्युनिकेशंस अपना 3जी उपभोक्तन खातिर अब ‘ट्रिपल धमाका’ ऑफर दिहल बा जवना में अब बिना बेसी दाम दिहले तिगुना डाउनलोड कइल जा सकेला.\nअगस्त महीना में देश के निर्यात 44.2 फीसदी बढ़के 24.3 अरब रुपिया हो गइल. पिछला महीना व्यापार घाटा 14.1 अरब डॉलर के रहल.\nअमेरिकी अर्थव्यवस्था में जारी उतार-चढ़ाव का बीच राष्ट्रपति बराक ओबामा 447 अरब डॉलर के एगो रोजगार पैकेज के पेशकश कइले बाड़े.\nपहला भारतीय फिल्म संग्रहालय 2013 तक बन जाई. कहली अम्बिका सोनी.\nकोलकाता के सुशांता चटर्जी का लगे 8,000 से अधिका ग्रामोफोन रिकॉर्ड्स के दुर्लभ खजाना बा जवना में गीत, भाषण आ नाटको के रिकार्ड बाड़ी सँ.\nकन्नड़ फिल्म अभिनेता दर्शन के शुक का दिने अपना मेहरारू पर हमला करे का आरोप में गिरफ्तार कर लिहल गइल बा.\nप्रख्यात अभिनेता पंकज कपूर के कहबा बा कि फिल्म ‘मौसम’ के शूटिंग घरी उनुकर अभिनेता बेटा शाहिद कपूर से व्यावसायिक रिश्ता रहे. पारिवारिक रिश्ता काम से बाहर रहे के चाहीं. कहलन कि फिल्म के कहानी पुनर्जन्म के कहानी ना होके एगो प्रेम कहानी ह जवना के सुखद समापन भइल बा.\nराष्ट्रपति आजु 58वां राष्ट्रीय फिल्म पुरस्कार समारोह में चुनल फिल्मन आ कलाकारन के पुरस्कार दिहली. सर्वश्रेष्ठ लोकप्रिय फिल्म के पुरस्कार ‘दबंग’ के दिहल गइल. साल 2010 के दादा साहेब फाल्के पुरस्कार जानल-मानल फिल्म निर्माता के. बालाचंद्र के दिहल गइल.\nतिसरका एकदिना में भारत इंग्लैंड का सोझा 235 रन के निशाना रखलसि. महज 25 रन पर चार आ 58 रन पर पांच गो खास खिलाड़ियन के आउट होखला का बाद एक बेरा लागल कि भारत खातिर सौओ रन के आंकड़ा पार कइल मुश्किल होखि बाकिर हरफनमौला खिलाड़ी रवींद्र जडेजा आ कप्तान महेंद्र सिंह धौनी के लड़ाकू बल्लेबाजी का बदौलत ऊ 235 रन बना लिहलसि.\nजडेजा सबले बेसी 78 रन बनवले. 89 गेंद खेलत ऊ 10 गो चौका लगवलन. धौनी का साथ मिलके जडेजा छठवां विकेट खातिर 112 रन के साझेदारी खेलल लोग. धौनी 103 गेंदन पर 69 रन बनवले. पारी का आखिरी दौर में रविचंद्रन अश्विन 19 गेंद पर 36 रन बनवले. आजु सलामी बल्लेबाज अंजिक्य रेहाने 0, अनुभवी राहुल द्रविड़ 2, पार्थिव पटेल 3, विराट कोहली7आ सुरेश रैना 21 रन बनवले.\nतिसरको एकदिना में भारत के हालत खराबे बा. टॉस हरला का बाद बल्लेबाजी करे उतारल गइल भारत के क्रिकेट टीम 39 ओवर खतम होखला का बेरा ले पांच विकेट पर 144 रन बना लिहलसि.\nएशियाई चैम्पियंस ट्रॉफी के फाइनल में भारत आ पाकिस्तान के भिड़न्त होई. आजु शुक का दिने भारत मलेशिया के हरा के फाइनल में चहुँपल बा.\nपालेकेले टेस्ट में आस्ट्रेलिया दुसरका टेस्ट में दुसरका दिने खेल खत्म होखे ले मेजबान श्रीलंका पर 90 रन के बढ़त बना लिहले बा.\nअमेरिकी ओपन के मिश्रित युगल स्पर्धा के सेमीफाइनल मुकाबला से भारत के लिएंडर पेस आ एलीना वेस्नीना के जोड़ी पीछे हट गइल. पेस का पीठ में दर्द का चलते ऊ खेले के हालत में नइखन.


जनवरी 19, 2011 उपन्यास, दयानन्द पांडेय, भोजपुरी, लोक कवि अब गाते नहीं\nउपन्यास का बारे में\n“लोक कवि अब गाते नहीं” सिर्फ भोजपुरी भाषा, ओकरा गायकी, आ भोजपुरी समाज के गिरावट के कहानिये भर ना ह, बलुक लोक भावना आ भारतीय समाज के संत्रास के आइनो ह. गाँव के निर्धन, अनपढ़, आ पिछड़ी जाति के एगो आदमी एक जून भोजन, एगो कुर्ता पायजामा पा जाए के ललक आ कबो ना रुके वाला संघर्ष का बावजूद अपना लोकगायकी के कइसे बचा के राखऽता, लोक गायकी के ना सिर्फ बचा के राखत बा बलुक ओकरा के शिखर तक चहुँपावत बा. ई उपन्यास एह ब्यौरा के बहुते बेकली से बाँचत बा. साथही शिखर पर चहुँपला का बावजूद लोक गायक के के गायकी कइसे अउरी निखरे का बदला बिखरत चल जात बा, बाजार के दलदल में धँसत चल जात बा, एहू सच्चाईओ के ई उपन्यास बहुते बेलौस हो के भाखऽता, ओकर गहन पड़ताल करत बा. लोक जीवन त एह उपन्यास के रीढ़ बड़ले बा. आ जइसे कि उपन्यास का अंत में नयी दिल्ली स्टेशन पर लीडर ठेकेदार बब्बन यादव के बार-बार कइल “लोक कवि जिन्दाबाद” के उद्घोष आ फेर छूटते पलटि के लोक कवि के कान में फुसफुसा के ई पूछल कि, “बाकिर पिंकिया कहाँ बिया ?” लोक कवि के भाला लेखा खोभत बा आ उनुका के तूड़ के राखि दे ता. तबहियो उनका से जवाब नइखे दिहल जात. ऊ आदमी जे शिखर पर बइठला का बादो छितराये खातिर मजबूर हो गइल, शापित हो गइल, अपने रचल गढ़ल बाजार का दलदल में धँसत चलि गइल. लोक कवि अब छटपटात बा पानी से बाहर निकलल कवनो मछरी का तरह आ पूछत बा, “बाकिर भोजपुरी कहाँ बा ?” बाकिर बतर्ज बब्बन यादव, “बाकिर पिंकिया कहाँ बिया ?” लोक गायकी पर लगातार चलत जूते त “लोक कवि अब गाते नहीं” के शोक गीत बा. आ संघर्षो गीत.”\n“तोहरे बर्फी ले मीठ मोर लबाही मितवा!” गावत-बजावत लोक कवि अपना गाँव से एगो कम्युनिष्ट नेता का साथे सीधे लखनऊ चहुँपले त उनुका तनिको अन्दाजा ना रहल कि सफलता आ मशहूरी के कई-कई गो सीढ़ी उनुका इन्तजार में खड़ा बाड़ी सँ. ऊ त बस कवनो तरह दू जून के रोटी जुगाड़े का लालसा में रहलन. संघर्ष करत-करत ई दू जून के रोटी के लालसा कइसे आ कब यश का लालसा में बदलि गइल, उनुका पतो ना चलल. हँ, यश आ मशहूरी का बाद ई लालसा कब धन-वृक्ष के लालसा में बदलल एहकर तफसील जरुर उनुका लगे बा. बलुक कहीं त ई तफसीले एह दिना में उनुका के हरान करिके रखले बा.\nगाँव में नौटंकी, बिदेसिया देखि-देखि नकल उतारे के लत उनुका के कब कलाकार बना गइल एहकरो तफसील उनुका पाले बा. एह कलाकार बने के संघर्ष के तफसीलो उनुका लगे तनि बेसिये शिद्दत से बा.\nपहिले त ऊ बस नौटंकी देखि-देखि ओकर नकल पेश करके लोग के मनसायन करत रहलें. फेरु ऊ गाना गावे लगले. कँहरवा गाना सुनतन. धोबिया नाच, चमरउआ नाचो देखतन. एहकर बेसिये असर पड़त उनुका पर. कँहरवा धुन के सबले बेसी. ऊ एहकरो नकल करतन, नकल उतारत-उतारत ऊ लगभग पैरौडी पर आ गइले. जइसे नौटंकी में नाटक के कवनो कथा-वस्तु के गायकी का माध्यम से आगा बढ़ावल जाला, ठीक ओही तर्ज पर लोककवि गाँव के कवनो समस्या उठवतन आ ओकरा के गाना में फिट करिके गावसु. अब उनुका हाथ में बजावे खातिर एगो खँजड़ी कहीं कि ढपलिओ आ गइल रहुवे. जबकि पहिले ऊ थरिया भा गगरी बजावत रहलें. बाकिर अब खँजड़ी. फेर त उनकर गाना के सिवान गाँव के सरहद लाँघत जिला-जवार के समस्या छूवे लागल. एह फेर में ऊ कई बेरा फजीहतो का फेज से गुजरलन. कुछ सामन्ती जमींदार टाइप के लोगो जब उनुका गाना में आवे लागल, आ जाहिर बा कि एह गाना में लोक कवि एह सामंतन के अत्याचारे के गाथा गूँथल करसु, त ओह लोग के नागवार गुजरे. से लोक कवि के कुटाई पिटाइओ ऊ लोग कवनो ना कवनो बहाने जबे-तबे करवा देव. बाकिर लोक कवि के हिम्मत एह सब से टूटे ना. उलटे उनुकर हौसला बढ़त जाव. नतीजतन जिला-जवार में अब लोक कवि आ उनुका कविताई चरचा के विषय बने लागल. एही चरच का साथे ऊ अब जवानो होखे लगलन. शादीओबियाह हो गइल उनुकर. बाकिर रोजी-रोजगार के कुछ जुगाड़ ना हो पावल उनुकर. जाति से पिछड़ा जाति के भर रहले. कवनो बेसी जमीन-जायदादो ना रहुवे. पढ़ाई-लिखाई आठवींओ तकले ठीक से ना हो पावल रहुवे. त ऊ करबो करतन त का ? कविताई से चरचा आ वाहवाही त मिलत रहे, कभी-कभार पिटाई-बेईज्जतिओ हो जाइल करे बाकिर रोजगार तबहियो ना मिले. कुर्ता पायजामा तक के मुश्किल हो जाव. कई बेर फटहा पहिर के घूमे पड़े. कि तबहिये लोक कवि का भाग से छींका टूटल. विधान सभा चुनाव के एलान हो गइल. एगो जवारी कम्युनिष्ट नेता-विधायक फेरु चुनाव में उतरलन. एह चुनाव में ऊ कविओ के सेवा लिहलन. उनुका कुरतो पायजामा मिल गइल. लोक कवि जवार के समस्या जानत रहलें आ ओहिजा के धड़कनो. उनुकर गाना वइसहूं पीड़ित आ सतावल जा रहल लोग के सच्चाई का निगचा रहत रहे. से कम्युनिष्ट पार्टी के जीप में उनकर गाना अइसन लहकल कि बस पूछीं मत. ई ऊ जमाना रहुवे जब चुनाव प्रचार में जीप आ लाउडस्पीकरे सबले बड़ प्रचार माध्यम रहे. कैसेट वगैरह त तबले देश देखलही ना रहे. से लोक कवि जीप में बइठ के गाना गावत घूमसु. मंचो पर सभा में गावसु.\nकुछ ओह कम्युनिष्ट नेता के आपन जमीन त कुछ लोक कवि के गीतन के प्रभाव. नेताजी फेरु चुनाव जीत गइले. ऊ चुनाव जीत के उत्तरप्रदेश का विधानसभा में चुना के लखनऊ आ गइलें तबहियो लोक कवि के ना भुलइले. साथही लोक कविओ के लखनऊ खींच ले अइलन. अब लखनऊ लोक कवि खातिर नया जमीन रहुवे. अपरिचित आ अनचिन्हार. चउतरफा संघर्ष उनुकर राह ताकत रहे. जीवन के संघर्ष, रोटी-दाल के संघर्ष, आ एह खाये-पहिरे-रहे के संघर्षो से बेसी बड़ संघर्ष रहुवे उनुका गाना के संघर्ष. अवध के सरजमीं लखनऊ जहाँ अवधी के बोलबाला रहुवे ओहिजा लोक कवि के भोजपुरी भहरा जाइल करे. तबहियो उनुकर जुनून कायम रहल. ऊ लागल रहले आ गली-गली, मुहल्ला-मुहल्ला छानत रहसु. जहँवे चार लोग मिल जाव तहँवे “रइ-रइ-रइ-रइ” गुहार कर के कवनो कँहरवा सुनावे लागसु.बावजूड एह सबके उनुकर संघर्ष आउरी गाढ़ होखत जाव.\nएही गाढ़ संघर्ष का दिन में लोक कवि एकदिन आकाशवाणी चहुँप गइले. बड़ा मुश्किल से घंटन के जद्दोजहद का बाद उनुका परिसर में ढुके के मिल पावल. जाते पूछल गइल, “का काम बा ?” लोक कवि बेधड़क कहले, “हमहू रेडियो पर गाना गायब !” उनुका के समुझावल गइल कि अइसहींये जेही तेही के आकाशवाणी से गाना गावे ना दिहल जाव. त लोक कवि तपाक से पूछलें, “त फेरु कइसे गवावल जाला ?” बतावल गइल कि एकरा खातिर आवाज के टेस्ट लिहल जाला त लोक कवि पूछले, “ई टेस्ट कवन चीज होखेला ?” बतावल गइल कि एक तरह के इम्तिहान हवे, त लोक कवि तनी मेहरियइले आ भड़कलन, “ई गाना गावे के कइसन इम्तिहान ?”\n“बाकिर देवे के त पड़बे करी.” आकाशवाणी के एगो कर्मचारी उनुका के समुझावत कहलसि.\n“त हम परीक्षा देब गावे के. बोलीं कब देबे के बा ?” लोक कवि कहले, “हम पहिलहू मिडिल स्कूल में परीक्षा दे चुकल बानी.” ऊ बोलत गइले, “दर्जा आठ त ना पास कर पवनी बाकिर दर्जा सात त पास हइये हईं. बोलीं काम चली ?” कर्मचारी बतवलसि कि, “दर्जा सात, आठ के इम्तिहान ना, गावे के इम्तिहान होखी जवना के आडिशन कहल जाला. एकरा ला फारम भरे के पड़ेला. फारम भरीं. फेर कवनो तारीख तय कर के खबर कर दिहल जाई.” लोक कवि मान गइल रहले. फार्म भरले, इन्तजार कइले, अउर इम्तिहान दिहले. बाकिर इम्तिहान में फेल कर गइले.\nलोक कवि बेर-बेर इम्तिहान देसु आ आकाशवाणी वाले उनुका के फेल कर देसु. रेडियो पर गाना गावे के उनुकर सपना टूटे लागल रहे कि तबहिये एगो मुहल्ला टाइप कार्यक्रम में लोक कवि के गाना एगो छुटभैया एनाउन्सर के भा गइल. ऊ उनका के अपना साथे ले जा के छिटपुट कार्यक्रमन में एगो आइटम लोको कवि के राखे लागल. लोक कवि पूरा मन लगा के गावसु. धीरे-धीरे लोक कवि के नाम लोग का जुबान पर चढ़े लागल. बाकिर उनकर सपना त रेडियो पर “रइ-रइ-रइ-रइ” गावे के रहल. बाकिर पता ना काहे ऊ हर बेर फेल कर जासु. कि तबहिये एगो शो मैन टाइप एनाउन्सर से लोक कवि के भेंट हो गइल. लोक कवि ओकरा क्लिक कर गइले. फेरु ऊ शो मैन एनाउन्सर लोक कवि के गाना गावे के सलीका सिखवलसि, लखनऊ के तहजीब आ लंद-फंद समुझवलसि. गरम रहे का बजाय बेवहार में नरमी के गुन समुझवलसि. ना सिर्फ अतने, बलुक कुछ सरकारी कार्यक्रमो में लोक कवि के हिस्सेदारी करवलसि. अब जइसे सफलता लोक कवि के राह देखत रहे. आ संजोग ई कि ओह कम्युनिष्ट विधायक का जुगाड़ से लोक कवि के चतुर्थ श्रेणी के सरकारी नौकरियो मिल गइल. एगो विधायके निवास में उनकर पोस्टिंगो हो गइल. जवना के लोक कवि “ड्यूटी मिलल बा” बतावसु. अब नौकरियो रहे आ गावलो-बजावल. लखनऊ के तहजीब के ऊ आ ई तहजीब उनुका के सोखत रहुवे.\nजवने भइल बाकिर भूजा, चना, सतुआ खा के भा भूखे पेट सूते आ मटमइल कपड़ा धोवे के दिन लोक कवि का जिंदगी से जा चुकल रहुवे. इहाँ उहाँ जेकरा-तेकरा किहाँ दरी, बेंच पर ठिठुरत भा सिकुड़ के सूते दिनो बीत गइल रहे लोक कवि के. इनकर-उनकर दया, अपमान आ जब-तब गारी सुने के दिनो हवा हो चुकल रहे. अब त चहकत जवानी के बहकत दिन रहे आ लोक कवि रहले.\nएही बीच ऊ आकाशवाणी के आडिशनो पास करिके ओहिजो आपन डफली बजा के “रइ-रइ-रइ-रइ” गुहारत दू गो गाना रिकार्ड करवा आइल रहले. उनुका जिनिगी से बेशउरी आ बेतरतीबी अब धीरे-धीरे उतार पर रहे. ऊ अब गावतो रहलन, “फगुनवा में रंग रसे-रसे बरसे !”\nदेखते-देखत लोक कवि का लगे कार्यक्रम के बाढ़ आ गइल. सरकारी कार्यक्रम, शादी-बियाह के कार्यक्रम, आकाशवाणी के कार्यक्रम. अब लोक कवि आपन एगो बिरहा पार्टियो बना लिहले रहले.\nलोक कवि बेसी पढ़ल-लिखल ना रहले. ऊ खुदे कहसु, “सातवाँ दर्जा पास हईं, आठवीं फेल.” तबो उनुकर खासियत इहे रहे कि अपना खातिर गाये वाला गाना ऊ अपनही जोड़ गांठ के लिखसु आ अधिकतर गाना के कँहरवा धुन में गूंथसु आ गावत त उहे उनुकर खास बन जाव. ऊ कई बेर पारंपरिक धुनो वाला गाना में जोड़ गाँठ के कुछ अइसन नया चीज, कवनो बहुते टटका मसला गूँथ देसु त लोग वाह वाह कर उठे. गारी, सोहर, कजरी, लचारी सभे गावसु बाकिर अपने निराला अंदाज में. अब उनुकर नाम लखनऊ से पसरत पूर्वी उत्तर प्रदेश के सिवान लाँघत बिहार के छूवे लागल रहे. एही बीच उनुकर जोड़ गाँठ रंग ले आइल आ ओह शोमैन एनाउंसर का कृपा से उनुकर एगो ना दू-दू गो एल॰पी॰ रिकार्ड एच॰एम॰वी॰ जइसन कंपनी रिलीज कर दिहलसि. साथही अनुबंध करा लिहलसि कि अगिला दस बरीस ले ऊ कवनो दोसरा कंपनी खातिर ना गइहें. अब लोक कवि के धूम रहे. अब ले त ऊ सिर्फ रेडियो पर जब-तब गावत रहले. बाकिर अब त शादी-बियाह, मेला-हाट हर जगहे उनुकर गाना जे चाहत रहे बजवा लेत रहे. उनुकर एह रिकार्डन के चरचा कुछ छिटपुट अखबारनो में भइल. छुटभइया कलाकार लोक कवि के नकल कइल शुरु कर दिहले. लेकिन अब लोक कवि का नाम पर कहीं-कहीं टिकट शो आ “नाइट” होखे लागल रहे. गरज ई कि अब लोक कवि कला से निकसि के बाजारि के रुख करत रहले. बाजार के समुझत तउलत रहले आ बाजारो लोक कवि के तउलत रहे. एही नाप तउल में ऊ समुझ गइलन कि अब सिर्फ पारंपरिक गाना आ बिरहा का बूते बेसी से बेसी रेडियो भा इक्का दुक्का प्रोग्रामे हो सकेला, बाजार के बहार ना मिल सके. से लोक कवि पैंतरा बदललन आ डबल मीनिंग गाना के घाल-मेल शुरु कर दिहलन, “कटहर के कोवा तू खइबू त मोटका मुअड़वा के खाई” जइसन डबल मीनिंग गीत लोक कवि के बाजार में अइसन चढ़वलसि कि बड़हन-बड़हन गायक उनुका पीछे छूटे लगलन. लोक कवि के बाजार त ई गाना दे दिहली सँ बाकिर उनका “लोक कवि” के छविओ तनि झँउसाइये दिहली सँ. पर छवि के एह झँउसला के परवाह उनका तनिको ना भइल. उनुका पर त बाजार के नशा चढ़ल रहे. “सफलता” के घोड़ा पर सवार लोक कवि अब पाछा मुड़ के ताकहू ना चाहत रहले.\nविधायक निवासो में उनका साथे आसानी हो गइल रहे. उनकर गायक वाली छवि का चलते उनुका के टेलीफोन ड्यूटी दे दिहल गइल. ई “ड्यूटिओ” लोक कवि के बड़ा कामे आइल. उनकर तार जुड़े लागल. “सर” कहलो लोक कवि एहिजे सिखले. अधिकारियन के फोन विधायकन के आवे, विधायकन के फोन अधिकारियन के जाव. दुनु सूरत में लोक कवि माध्यम बनसु. पी॰बी॰एक्सचेंज में टेलीफोन आपरेटरी करत-करत ऊ “संबंध” बनावे में माहिर होइये गइल रहले, केकर गोटी कहवाँ बा आ केकर समीकरण कहवाँ बनत बा इहो जाने लागल रहले. अब उनुका एगो दोसरा विधायक निवास में सरकारी आवासो अलॉट हो गइल रहे. चतुर्थ श्रेणी कर्मचारियन वाला टाइप-वन के. लेकिन तबले उनुकर मेलजोल अपने एगो सहकर्मी मिसरा जी से बेसी हो गइल रहे. मिसरोजी से बेसी मिसिराइन से. एह चलते ऊ आपन आवास ओहि लोग के दे दिहले. मिसरा मिसिराइन रहे लागल, साथही लोको कवि. कबो आवसु-जासु, कबो रुक जासु. फेरु रियाज, कलाकारन से भेंट घाट में उनुका दिक्कत होखे लागल त एगो अधिकारी के चिरौरी कर के ऊ ओहिजे विधायक निवास में एगो गैराजो अलॉट करवा लिहले. अब रिहर्सल, रियाज, कलाकारन से भेंट घाट, शराब, कबाब गैराजे में होखे लागल. एक तरह से ऊ उनुकर अस्थायी निवास बनि गइल. एही बीच ऊ आपन परिवारो लखनऊ ले अइले. अतना पइसा हो गइल रहे कि जमीन खरीद के एगो छोटहन घर बनवा लेस. से एगो घर बनवा के परिवार के ओहिजे राखि दिहले. बाकिर सरकारी क्वार्टर में मिसरा-मिसिराइने रह गइले. मिसिराइन के परिवारो के ऊ आपने परिवार मानत रहले.\nखोंच के दोहा


खबर एक नजर में (22 जून 2011) – टटका खबर\nलोकपाल पर एकराय ना बन पावल\nअपना जिद्द पर अड़ल सरकारी पक्ष आ सिविल सोसाइटी के टीम का चलते लोकपाल बिल पर एक राय ना बन सकल. सरकारी पक्ष के मंसा बा कि नखदंतविहीन लोकपाल बनावल जाव जबकि सिविल सोसाइटी के लोग चाहत बा कि ऊ बहुत शक्तिशाली होखे. काल्हु साँझ के आखिरी बइठका का बाद अन्ना हजारे बहुत निराश रहले. कहले कि सरकार चाहत बिया कि लोकपाल के एगो प्राधिकार जइसन बना दिहल जाव जवना से कवनो मकसद पूरा होखे वाला नइखे. अन्ना अबहियो एह जिद्द पर अड़ल बाड़े कि अगर सोलह अगस्त तक समुचिल लोकपाल विधेयक ना पेश भइल त ऊ आमरण अनशन करीहें. सरकारो तय करके बइठल बिया कि अन्ना के अनशन ना करे दिहल जाई.\nबाबा रामदेव का खिलाफ सरकार हर चाल चल रहल बिया\nबाबा रामदेव अबले जान गइल होखीहें कि योग सिखावत सिखावत राजनीति सिखावे के कोशिश उनुका कतना महँग पड़े जा रहल बा. केन्द्र सरकार अपना हर हाथ के रामदेव का खिलाफ लगा दिहले बिया. लक्ष्य एके गो बा कि रामदेव के खिलाफ जतना कुछ मसाला जुटावल जा सके जुटावल जाव आ रामदेव के नेस्तनाबूद कर दिहल जाव जेहसे फेर केहू कांग्रेसी भ्रष्टाचार का खिलाफ बोले के हिम्मत ना करो. दिग्गी राजा त इहाँ तक कह दिहले बाड़न कि रामदेव के सगरी संपत्ति सरकार अपना कब्जा में ले ली काहे कि ऊ मनी लांडरिंग से बनावल गइल बा.\nसोनिया गाँधी के स्विस यात्रा पर सवाल उठावल जा रहल बा\nहाल का दिन में सोनिया गाँधी का विदेश यात्रा पर एक हजार करोड़ रुपिया से बेसी खर्चा भइल बा. आरोप लगावल जा रहल बा कि सोनिया के निजीओ यात्रा का दौरान सगरी खरचा सरकार उठा रहल बिया. सोनिया के दामाद आ उनुका साथ जाये वाला कवनो आदमी के सामान के जाँच हवाई अड्डा पर ना होखेला काहे कि उनुका एहसे छूट दे दिहल गइल बा. हाल में सोनिया अपना पूरा अमला जमला का साथे स्विट्जरलैण्ड गइल रहली. उहाँ से लवटला का बाद स्विस सरकार एह बात के मान लिहलसि कि स्विस बैंकन में राखल करिया धन के जानकारी भारत के दिहल जा सकेला. शर्त अतने बा कि ऊ जनवरी २०११ का बाद राखल गइल होखे !\nप्रणव मुखर्जी का खिलाफ जासूसी नइखे भइल\nसितम्बर २०१० में खुद प्रणव मुखर्जी प्रधानमंत्री के चिट्ठी लिख के माँग कइले रहले कि उनुका कार्यालयन मे जासूसी उपकरन लगावे के मामिला के गुप्त जाँच करावल जाव. उनुका कार्यालय में तब सोलह जगहा अइसनका जासूसी उपकरण लगावे के संकेत मिलल रहे. अब प्रणव दा के बयान आइल बा कि कवनो तरह के जासूसी ना भइल रहे ! भाजपा एह बाति पर सवाल उठावत पूछले बिया कि का कारण रहे कि एह मामिला के जाँच एगो निजी एजेन्सी से करावल गइल. का प्रणवबाबू के गृहमंत्रालय के एजेंसियन पर भरोसा ना रहे ?\nयूपी में महिला अपराध का खिलाफ कानून के अउर कड़ा बनावल जाई\nहाल का दिन में यूपी में हो रहल महिला विरोधी अपराधन से परेशान मायावती काल्हु कहली कि राज्य सरकार एकरा खातिर कानून में संशोधन करी आ राज्यपाल से अध्यादेश जारी करवाई. महिला से छेड़छाड़ गैरजमानती अपराध बना दिहल जाई. बलात्कार के आरोपी के तबले जमानत ना मिली जबले साबित ना हो जाव कि ऊ निर्दोष बा. बलात्कार का मुकदमा में छह महीना का भीतर फैसला आ जाई,\nयूपी सीईईई के काउन्सलिंग आजु से\nप्रदेश के इंजीनियरिंग आ टेक्निकल कालेजन में प्रवेश खातिर आजु से काउन्सिलिंग शूरु हो जाई. हर केन्द्र पर २८५० गो विद्यार्थियन के काउन्सलिंग होई. एह चरण में सर्टिफिकेटन के जाँच होई आ फीस जमा करावल जाई. हर विषय खातिर एकेबार पाँच सौ रुपिया आ सीट लाकिंग खातिर पाँच हजार रुपिया जमा करावे के पड़ी.\nमुजफ्फरपुर में कवनो अजान बीमारी से बच्चन के मौत\nपिछला एक सप्ताह में मुजफ्फरपुर में कवनो अजान बीमारी का चलते तीस गो बच्चा मर चुकल बाड़े सँ. राज्य सरकार एह बीमारी के जाँच करावे खातिर केन्द्रीय टीम मुजफ्फरपुर भेजले बिया आ कहले बिया एह बीमारी से ग्रस्त हर बच्चा के इलाज आ दवाई के पूरा खरचा सरकार दीही.\nराशन के दुकान के लाइसेंस अब कवनो आदमी का नाम से ना बनी\nबिहार सरकार फैसला लिहले बिया कि अब से जन वितरण प्रणाली के दुकान के लाइसेंस कवनो आदमी के नाम से ना दिहल जाई. एकरा खातिर अब स्वयं सहायता समूह, सहकारी समिति, भा पैक्स के लाइसेंस दिहल जाई.\nवेस्टइंडीज के पहिला पारी १७३ पर समेटाइल\nपहिला पारी में २४६ रन बना के आउट भइल भारत जबाबी हमला में वेस्ट इंडीज के पहिलका पारी १७३ रन पर समेट दिहलसि. काल्हु दोसरका दिने खेल खतम होखे घरी ले भारतो के तीन गो विकेट आउट हो चुकल रहे आ भारत के १६४ रन के बढ़त मिल गइल रहे. क्रिकेट से जुड़ल दोसरा खबर में श्रीलंका प्रीमियर लीग में भारत के खिलाड़ियन के खेले पर लागल रोक हटवावे खातिर श्रीलंका बोर्ड बीसीसीआई से बात करे हिन्दुस्तान आवे वाली बा.\n«« खबर एक नजर में (20 जून 2011)\nखबर एक नजर में (23 जून 2011) »»


मोबाइल पर बतियावल अब महँग होई – टटका खबर\nमोबाइल पर बतियावल अब महँग होई\nगदहा त खेत चर के अघा गइल आ मजे में बा बाकिर ओकर खामियाजा अब आम आदमी के भुगते के पड़ी. केन्द्रीय दूर संचार मंत्री कपिल सिब्बल कहले बाड़न कि अब लाइसेंस लेबे वाली कंपनी के स्पेक्ट्रम खातिर अलगा से भुगतान करे के होई. पुरनकी कंपनियन के ६.२ मेगाहर्ट्ज फोकट में मिली जबकि नयकी कंपनियन के १.८ मेगा हर्ट्ज. एहले अधिका खातिर अलग से भुगतान करे के पड़ी. नयका लाइसेंस लेबे वाली कंपनी एकरा के अपना साथ होखे वाला अन्याय बतावत बाड़ी सँ.\nअबही ले स्पेक्ट्रम के दाम तय नइखे भइल आ जवन तय होखी उहे भुगतान करे के पड़ी. मोबाइल कंपनी कहत बाड़ी सँ कि सरकार के एह फैसला से मोबाइल सेवा महँग करे के पड़ी.


खबर एक नजर में (22 मई 2011) – टटका खबर\nखबर लिखे वाला जब खुद खबर बनि जाव\nउनइस मई के इहे भइल जब अँजोरिया अपना सगरी सबडोमेना का साथे हैक हो गइल आ ओकरा बाद दू दिन लाग गइल सब कुछ ठीक करे में. “सब कुछ” में सब कुछ शामिल नइखे, बस अतने कि लगभग पूरा अँजोरिया फेर से शुरु हो गइल बा. अलग अलग सबडोमेन में दिक्कत देखल जा रहल बा आ जहाँ मिलत बा ओकरा के ठीको कइल जा रहल बा, अकेला आदमी खातिर ई बहुते मुश्किल काम बा बाकिर हो रहल बा. आशा बा कि राउर नेह छोह हमेशा का तरह बनल रही आ बीच में आवेवाला अइसनका व्यवधान के समय रउरा अपना असुविधा का बावजूद संबंध बनवले राखब. कवनो वेबसाइट खातिर दू से तीन दिन के बन्दी बहुते नुकसान चहुँपा जाला जवना के असर बहुते दिन ले झेले के पड़ेला.\nआईपीएल के चार गो टीम चुना गइल\nआईपीएल चार के बेहतर चार टीमन के चुनाव काल्हु पूरा हो गइल बाकिर केकर स्थान कहवाँ रही एकर फैसला आजु होखे वाला मैचन पर निर्भर करत बा. काल्हु के मैच से किंग्स इलेवन पंजाब के उपरी चार में जगहा ना मिल पावल काहे कि ओकरा के डेक्कन चार्जर्स हरा दिहले.\nआजु होखे जा रहल रॉयल चैलेंजर्स बैंगलुरु बनाम चेन्नई सुपर किंग्स के विजेता पहिला जगहा पर रहीहें जबकि कोलकाता नाइट राइडर्स बनाम मुंबई इण्डियंस के मैच में हारे वाला चउथका जगह पर चलि जाई. रहल सवाल दूसरा आ तीसरा जगहा के त ओकर फैसला एह पर निर्भर करत बा कि अगर पहिला मैच में चेन्नई जीतल त बैंगलुरु तीसरा जगहा पर चल जाई. दोसरा कवनो सूरत में दुसरका आ तिसरका जगहा के फैसला प्वांयट पर निर्बर हो जाई.\nयूपीए के दूसरकी सरकार के दू साल पुरा हो गइल\nभ्रष्टाचार के आरोपन से घेराइल रहला का बावजूद कांग्रेस के नेतृत्व में बनल यूपीए के दुसरका दौर के दू साल पूरा हो गइल. एह बीच तरह तरह के घोटाला सरकार के घेरले रहल. कबो आदर्श सोसाइटी, कबो राष्ट्रमण्डल खेल, त कबो टूजी स्पेक्ट्रम घोटाला, त कबो पीजे थामस के नियुक्ति पर उठे वाला सवालन से. सरकार के छवि अतना खराब हो चुकल रहे कि जब भठियरपन का खिलाफ अन्ना के अनशन शुरु भइल त सरकार काँप उठल आ ऊ करे के तइयार हो गइल जवना के कवनो पुरान उदाहरण मौजूद ना रहल. निजी लोग से बनल समिति के गजट घोषणा तक कर दिहलसि सरकार. अलग बात कि ओकरा बाद कांग्रेसियन के एकजुट हमला का बाद अन्ना आंदोलन के सदस्यन पर कुछ सवालो उठ खड़ा भइल जवना का बाद आम आदमी कुछ हद तक एह समिति से बेपरवाह हो गइल बा कि लोक पाल बिल कइसन बनत बा. एह सरकार के काम का प्रति लापरवाही तब अउरी भयानक लागल जब पचास गो वांछित आतंकियन का सूची के दू गो आदमी हिन्दुस्ताने में मिलले. थामस का नियुक्ति का बारे में सरकार आपन मजबूरी तक जता दिहलसि कि का कइल जाव अब ईमानदार अधिकारी मिलते नइखन ! जय हो !\nयूपी पुलिस भर्ती के फार्म पोस्टआफिस से मिली\nअगिला हफ्ता छब्बीस मई से प्रदेश के एक सौ इकतीस डाकघर पुलिस भर्ती के फार्ब पचास पचास रुपिया में बेचल शुरु करीहे. एह सीधी बहाली में उप निरीक्षक, नागरिक पुलिस प्लाटून कमांडर पीएसी का पद पर नियुक्ति होखे जा रहल बा.\nसंस्कृत स्कूलन के कंप्यूटर दिहल जाई\nउत्तर प्रदेश के माध्यमिक स्तर के दू सौ संस्कृत विद्यालयन के दू दू गो कंप्यूटर दिहल जाई. एह खातिर सगरी मंजूरी दिहल जा चुकल बा.\nकाल्हु आइल आन्ही पानी से फेर बहुत नुकसान भइल\nकाल्हु शनिचर का सबेरे बिहार आ उत्तर प्रदेश के इलाकन में फेर आँधी आइल जवना से करीब एक सौ लोग के जान जाये के अनेसा बतावल जा रहल बा. पटना में हवा के रफ्तार ९६ किलोमीटर प्रति घंटा के रहुवे. छपरा जिला में ठनका गिरला से दू जने के मौत हो गइल. एह आँधी पानी से आम आ लीची के साठ से सत्तर फीसदी नुकसान होखे के खबर बा.\nअस्त्र मिसाइल के सफल परीक्षण\nकाल्हु उड़ीसा के चांदीपुर से लगातार दू दिन अस्त्र मिसाइल के सफल परीक्षण कइल गइल. हवा से हवा में मार करे वाला एह मिसाइल का बारे में दावा कइल जा रहल बा कि ई अमेरिका, रुस, आ फ्रांसो का मिसाइलन से बेसी उन्नत बा. एह मिसाइल से आमने सामने में अस्सी किलोमीटर दूर ले आ चहेट के मारे में बीस किलोमीटर दूर ले दुश्मन के जहाज के मार गिरावल जा सकेला.\nबिहार पंचायत चुनाव में पुरनका लोग के हार\nबिहार पंचायत चुनाव के मतगणना सारण, सिवान, पश्चिमी चंपारण समेत कई जिलन में चल रहल बा. कुछ जिलन के मतगणना हो चुकल बा आ कुछ के बाकी बा. बाकिर अबतल मिलल परिणाम बतावत बा कि हर जगहा बदलाव के हवा बा.\nबिहार बोर्ड के रिजल्ट पचीस मई के\nबिहार विद्यालय परीक्षा समिति के मैट्रिक के रिजल्ट पचीस मई के जारी होखे वाला बा. तेइस तारीख के सीबीएसई के बारहवीं के रिजल्ट आवे वाला बा. बिहार इंटर के रिजल्ट तीस मई से पहिले निकल जाये के उमेद बतावल जात बा.


हम भोजपुरिया साहित्यकार बानी आ तू ……? – भोजपुरी साहित्य सरिता\nहम भोजपुरिया साहित्यकार बानी आ तू ……?\nका जमाना आ गयो भाया , जेहर देखा ओहरे मचमच हो रहल बा । सभके त भोजपुरिया साहित्यकार कहाये के निसा कपारे चढ़ के तांडव क रहल बा । 56 इंची वाला एह लोगन देखते डेरा गइल बा , एही से दिल्ली छोड़ के गुजरात भागल बा । मने हेतना बड़का , जे केकरो सुनबे न करे । दुवरे बइठल भगेलुवा के बड़बड़ाइल सुनके सोझवे से गुजरत सोमारू के ना रह गइल , त उहो हाँ मे हाँ मिलावे ला उहवें ठाढ़ हो के बतकुचन मे अझुरा गइने । का हो भागेलू भइया , का भइल मरदे ? काहें भोरही भोरे बिखियाइल बाड़ा ? केहू कुछों बाउर बोल दीहलस का ? भा कवनों से हूँ तूँ हो गइल ? एक्के संगे सोमारू कक्का4–5गो सवाल धउक दीहने ।\nअरे कक्का का बताईं हो, तोहूँ के एही घरी टपके के रहल ह का ? एक त अइसही मूड खराब भइल बा , ओपर तोहू दे दनादन, दे दनादन सवाल झोंक देहला । अब झोंकिए देहला त ला, सुना – “ एक दिनवा हम एगो जलसा मे गइल रहनी त उहवाँ एक जाने भोंपू पर बोलत रहने –“भोजपुरी मे गद्य के अभाव बा ?” त कक्का ओह घरी हमरे ढेर तीत लागल । अब केहू हमरे माईभाषा के बुराई करी, त उ मीठ नहिये लागी , तीते लागी । बाकि बाद मे जब हम सोचे आ हेरे लगली , त ओनकर बतिया ढेर गलत ना बुझाइल । भोजपुरी मे साँचहू लोग गद्य लिखे से बाचेला । जे लिखबो करेला , ओकरा से कवनों गद्य छापे ला निहोरा करी , ओह घरी उ दुनिया के सभाले बेसी काम मे अझुराइल बुझाला । काने ना देवेला । 10-20 बेर कहला के बाद एगो कविता भेज देला , उहो एहसान क के । इ सम्पादक बेचारा जइसे कवनों भिखमंगा होखे, सभके दुवारे – दुवारे हाँक लगा के भा फोन क क के थाक जालन सन, बाकि एगो पतिरका भर के रचना ना जुटा पावेलन ।\nअरे कक्का का बताईं , काल्ह संझिया के हमार एगो संघतिया जवन एगो भोजपुरी पतिरका निकारेलन , बज़रिआ मे भेंटा गइल रहने । उहे बेचारे आपन कुल सुख्खम – दुख्खम सुनावे लगने । सुनत – सुनत हमरो माथा भिनभिनाए लागल । हम देखिला कि फेसबुकवा पर ढेर लोग जय भोजपुरी , जय हो लिखत रहेला, बाकि बुझात बा कि इ कूल्ही छुछिया फायर बा । का कहीं कक्का , इ सरकार जवन फिरी के आदत लगा देले बा , इ कूल्हि ओहि के चलते हो रहल बा । अब भोजपुरियों मे केहू फिरी मे लिखल ना चहेला । बाकि पतिरका भा किताब फिरिए मे लेवल चाहेला ।\nधत्त तेरी की । बड़का भोजपुरिया बनत फिरेला लोग बाकि भोजपुरी ला काम करे के कह देही , सभकर नानिए मर जानी । लोग बगली झाँके लागेला , काम के बखत ढेर बीजी हो जाला । ओकरे बाद मे त सभाले बेसी झाँझ उहे लोग बान्हेला । बोली त अइसन बोली कि जइसे भोजपुरी उनके दुवरे बास करेले । एगो आउर बात कक्का , इहाँ ढेर गोलबंदी बा , एक गोल वाला सभ दोसरा के नटई फार फार के गरियावेलन स । एक गोल वाला दोसरा गोल खाति ना लिखी , ना बोली । जब मुँह खोली त उल्टिए करी । गज़ब हाल बाटे , सास – पतोह के झोंटी – झोंटा के लजवावत बाड़न सन । केहरों 10 – 20 ठउरा अगर नीमन काम क रहल होखिए त ओहनी के बाउर कहेला 50 गो आ जइहें । आज त हमरा ई कविता ढेर मन पर रहल बिया —\n“भाषा के खातिर तमाशा चलत हौ\nबिना बात के बेतहासा चलत हौ\nइहाँ गोलबंदी उहाँ गोलबंदी\nफिरो सुनाइल आइल इहवाँ मंदी” ।\nएह घरी गज़ब हाल हो गइल बा – “ केहू के लिखे – पढे के कहीं त उ ना करी बाकि भोजपुरिया साहित्यकार ना कहब त काटे ला धउरी । केतना त अइसनो बाड़े कि फेसबुक पर चार लाइन लिख के भाषा बिद भा कवनों नेता के गरिया के राजनीति के ज्ञाता बनि जाई । कतों आंदोलन केहू क रहल बा , त उहवाँ ना जाई आ ओकर बुराई करे ला पहिलही तइयारी करी । दोसरा मे नुकुस निकारे मे त गोल्ड मेडल लेके बइठल रही । कई जगहाँ सर्टिफिकेट बँटता के फलाने के हमही भोजपुरी सीखवनी , अब ला , बुझाता उनुका जनम के पहिले जइसे भोजपुरी रहबे ना कइल । अरे भइया इ 1000 बरीस ले पुरान भाषा बिया , पता बा कि ना । तहरा के पहिलहु रहे आ तहरा बादो रही । इ समुंदर ह इहवाँ एक लोटा पानी डाला भा निकाला खास फरक ना परे के बा । हाँ ,ढेर ले ढेर इहे हो सकेला कि पानी डरबा त जोड़े वालन मे तहरों नाम आ जाई ।\nभगेलू के भाषण ओरात ना देख सोमारू कक्का निपटे के बहाने आपन रसता चल दिहने बाकि उ नान स्टाप बड़बड़ात अपने मुड़ी के बोझा हलुक करे मे लागल रहने ।


पाती के “प्रेम-कथा विशेषांक” पर बतकही – Anjoria\nअभाव आ गरीबी पहिलहूँ रहे. दुख-दलिद्दर अइसन कि रगरि के देंहि क चोंइटा छोड़ा देव. लोग आपुस में रोइ-गाइ के जिनिगी बिता लेव, बाकिर मन मइल ना होखे देव. हारल-थाकल जीव के प्रेमे सहारा रहे. धीरज आ बल रहे. आजु एतना तरक्की आ सुबिधा-साधन का बादो लोग अपने में बाझल-हकासल, हहुवाइल, हलकान-परेशान बा. सँगे रोवे-गावे वाला अँजरा-पँजरा लउकते नइखे. अब अदिमी क ना, ओकरा पद-पइसा, चीझ-बतुस आ ताकत क मोल बा. अदिमी के भाव गिरला का पाछा, आदमीयत क गिरावट बा.\nखुदगर्जी, लालसा, हिरिस आ डाह-इरिखा जवन ना करावे. लोग मतलबे पर भेंटो-मुलाकात करऽता. दुसरा का खुसी में खुस आ दुख में दुखाए वाली संवेदना बुझला मुवल जातिया. भौतिकी के जटिल जाल आ बढ़त बाजार अदिमी के शरीरी-भोक्ता बना देले बा. परायापन आ संवेदनहीनता अन्तर में अइसन पइसल जाता कि भित्तर क राग-तत्व मुवल जाता. जीवन-रक्षा के सोत कइसे बाँची ? मनुष्य-रूपी बिरिछ के पुलुई ना सोरि क चिन्ता करे क समय आ गइल बा.\nहमन में ‘योग’ क सवख जरूर बढ़ल बा, बाकि भोग क रोग जाने नइखे छोड़त. सरलता, सच्चाई, हिरऊ प्रेम, लगाव, सहानुभूति आ सहकार क नाँवें बुताइल जाता. ई सब चीज कवनो बिजुली-पानी, आ गैस, तेल त ह ना, कि सरकार दे दी. खेत-बधार आ धन-दऊलत त ह ना कि अमीरन का कब्जा में बा. ई सब त नैसर्गिक जीवन क देन ह. अनुभव से अरजल-सँवारल जाला. जइसन प्रकृति सिखावेले. जइसन लोक बतावेला. भूख, पियास, नीन लेखा प्रेमो अदिमी क शाश्वत जरूरत बा. फरक अतने बा कि ई ‘हाटे’ ना बिकाय आ किनले ना किनाय. दुनियाँ जानेले कि ई कइल ना जाय, अपरूपी हो जाला.\nप्रेम प्रकृति ह. प्रकृति जीवन. ई ऊ धड़कन ह जवन फूल-पतइन में रंग बन के स्पन्दन करेला, नदी, झरना का कल-कल, छल-छल में ध्वनित होला, चिरई-चुरूंग आ भँवरा में राग बन के गुंजित होला, कोयल-पपिहा बन के कूकेला, मोर-मोरनी बनि के नाचेला. प्रेमी त प्रेम में अतना अचेतन हो जाला कि बेसुधी में अपने के भुला जाला.\nहृदय के अनुराग के विविध रंग रूप बा. लगाव, प्रीति, मोह, ममता, बात्सल्य, सखा भाव, दया, करूना, छोह प्रेमे का जोरे-जवरे विकसेला. पदारथ रहित त परिभाषा बतावल जाइत. बुझला ई बतवला, सिखवला आ समझवला से पार आ परे बा. प्रेम भइले पर एकर परतीति होला. ई आधा-अधूरा ना, होला त पूरा होला आ अधूरा के पूरा बना देला. ई जोखाये आ नपाये वाला पदारथ ना ह. प्रेम बेहोसी क नाँव ह. एमे आपन होसे कहाँ रहेला कि कवनो ‘कमेन्ट’ करी. होश चेतना से होला. चेतना सोचे-समझे के शाक्ति देले, बुद्धि तर्क-वितर्क करावेला. प्रेम बुद्धि आ चेतना से परे होला. समझदार आ चल्हाँक लोग एही से एकरा के पागलपन कहेला. प्रेम में तनिको चल्हाँकी आ सयानापन ना चले. बस साफ-सोझ डहर बा, बाकि तलवार के धार अइसन प्रेम एही…. “तलवार के धार प’ धावनो है.”\nदुनियाँ क सगरी वैभव आ सरग-सुख के ठेंगा देखावे क कूबत खलिसा प्रेमे में बा. समझदार आ ज्ञानी लोगन का फतवा का कारन एकर डिवैलुएशन हो गइल. ‘प्रेम’ प बोललो-बतियावल दुलम हो गइल. मनुष्य का ‘निजता’ आ ‘स्व’ के विस्तार देबे वाला प्रेम के फरियाद भौतिक-द्वन्द्व का अदालत में खारिज एसे भइल कि लोग एकरा के देह उपभोग से जोर के देखल, आत्मा से ना. प्रेम, प्रतिदान ना माँगे, कीमत ना वसूले, ऊ अपना के उबिछ के देबे जानेला, त्याग आ बलिदानो में ना हिचकिचाला. मर-मिट जाला बाकि ‘प्रेम’ का पवित्रता प आँच’ ना आवे देला.\nगनीमत बा कि ‘लोक’ आ ‘लोक-अभिव्यक्ति में प्रेम क सुर-ताल अबही जीयत बा. उहाँ प्रेम क गीत अब्वो गवाता आ प्रेम क कहनी एहू घरी कहल जाता. हमनिए का ना, दुनिया का हर ‘लोक’ में अब्बो ई मगन होके कहल-सुनल जाता. माता अब्बो संतान का प्रेम में पगलाइल मिलेले, पिता आ दादा-दादी के नेहे-मोह में भूखि-पियास गायब होले. रीझन-खीझन आ कहासुनी का बादो दाम्पत्य में एक-दुसरा खातिर बेकली आ तड़प बनल बा. दुसरा का खेयाल में आपन सुधि खोवे वाला लोक-भाव अजुओ देखे के मिलिये जाला. मनुष्य-जीवन के सहेजे-सँवारे वाला एह प्रेम के अकथ कहानी बा. बस देखे वाली आँखि चाहीं आ ओकर सम्मान करे वाला हृदय.\nविश्व-साहित्य लेखा भोजपुरियो के साहित्य ‘प्रेम’ का बहुरंगी भाव-भंगिमा के उकेरे आ कहे क भरपूर उतजोग कइले बा. हमरा कुछ सहयोगी लोगन क विचार रहे कि प्रेमपरक भोजपुरी कहानी अपना खास भाषिक तेवर आ भाव-भंगिमा का साथे एक्के जगह पढ़े के मिल जाव, ईहे सोच के ‘पाती’ आपन 75वाँ अंक ‘प्रेम-कथा-विशेषांक’ का रूप में पाठकन का आगा परोसे क कोसिस कइलस. पछिला साल एही फगुवा का समय ‘प्रेम-कविता विशेषांक’ देबे क इहे मकसद रहे कि हमहन क कवि-कथाकार साहित्य-सिरजन में कवनो बान्ह-छान्ह, पगहा आ ‘फतवा’ के तरजीह ना देके, मनुष्य का मनुष्यता के जियावे-जोगावे खातिर अपना रचना कर्म में स्वतंत्र आ क्रियाशील बाड़न.\n‘पाती’ का ए अंक में ‘प्रेम’ आ नेह-छोह के बहुरंगी कहानी बाड़ी स. परम्परा बा, विकास बा आ विकासमान वर्तमानो बा. हमार कोसिस इहे बा कि पुरान से लेके नया तक, सब एक सँगे पढ़ल-समझल जाव. हर कथाकार अपना गढ़ल पात्र आ चरित्र में ‘प्रेम’ के दैहिक आ आत्मिक संरूप चित्रित करे क उतजोग कइले बा-कहीं सांकेतिक, कहीं वर्णनात्मक, कहीं प्रतीकात्मक ढंग से. कथा के ताना-बाना में, सुभाविक रंग आ रूप का जियतार अभिव्यक्ति का साथ, ‘प्रेम’ के जियतारे उघारे क अन्तर्मुखी आ बहिर्मुखी द्वन्द्वो एह कहानियन में देखे के मिली. एह कथा-अंक में प्रकाशित भोजपुरी कहानी के कुछ धरोहरो बा.\nईश्वर चन्द्र सिन्हा के बनारसी ठसक आ ठाट वाली चर्चित कहानी ‘भैरवी क साज’ का साथे. ‘बैरिन बँसुरिया’ के यशस्वी लेखक गिरिजाशंकर राय आ रामवृक्ष राय ‘विधुर’ के कहानी बाड़ी स. बिन्दु सिन्हा के कहानी बा. कमलाकर त्रिपाठी के अवधी क पुट लिहले मरम छुवे वाली कहानी ‘कबहुँ न नाथ नींद भर सोयो बा. साथ में भोजपुरी क चर्चित साहित्यकार-कथाकार लोगन क बीसन गो कहानी बाड़ी स. ‘प्रेम के सुभाव’ में डा॰ रामदेव शुक्ल जी मर्यादित प्रेम का जरिए पुरान आ नया पीढ़ी के द्वन्द्व सझुरावत, ‘संगति’ बइठावत बाड़न. प्रेमशीला जी के कहानी ‘जहँ तुहुँ अइतऽ’ में ‘प्रेम’ महतारी आ चाचा का सान्निध्य में सयान होत दाम्पत्य में गइल नारी के सोझा प्रश्न बन के खड़ा बा. नारी चेतना आ ओकरा मूक जागरन का साथ अन्तर्द्वन्द्व पढ़वइया का आगा कतने सवाल छोड़ जाता. अनिरूद्ध त्रिपाठी ‘अशेष’ आ कन्हैया सिंह ‘सदय’ का कथा में वैचारिक भावभूमि ‘प्रेम’ का सँगहीं तइयार होत बा. अइसहीं वरमेश्वर सिंह, अयोध्या प्रसाद उपाध्याय जी, विजयानन्द तिवारी, विष्णुदेव तिवारी, तैयब हुसेन ‘पीड़ित’, प्रकाश उदय आदि लोगन का कहानियन से सजल ई अंक संग्रह जोग बन गइल बा. तुषारकान्त उपाघ्याय प्रेम का ‘अकथ’ के संवेदना से जोड़ देले बाडे़. चरित्र के चटक रंग आ मनोविनोद से भरल प्रकाश-उदय अपना कहानी में गंभीरता के परत के तूरत प्रेम के छिपल-सांकेतिक स्पर्श करावत बाड़े. ‘कबहुँ न नाथ नींद भर सोयो’ आ ‘अकथ’ में मूक प्रेम क मरम छुवे वाला चित्रण बा. कहीं दाम्पत्य के त कहीं प्रेम का निबाह खातिर मूक त्याग के संकेत बा. एह कहानियन के पढ़त खा, पढ़वइया के ओही भाव-भूमि पर उतरे के परी, जवना भूमि पर कहानी चल रहल बाड़ी सन. हम ‘पाती’ का मंच प’ भोजपुरी का हर छोट-बड़ कथाकार के आदर देत बानी.\nहोली आ फाग क खुमार उतरे, एकरा पहिलहीं नया संवत् चढ़ि गइल बा. ई नया साल सउँसे-भारत खातिर शुभ आ मंगलकारी होखे. सबके हमार प्रेम-पगल शुभकामना.\nPrevious Post: जनतब, अनचिन्हार आ परिचिताह (बतकुच्चन – 184)\nNext Post: आसिफ रोहतासवी के दू गो गजल


अब्दुल ग़फ़्फ़ार जी के लिखल भोजपुरी लघुकथा लीलार | जोगीरा\nHome भोजपुरी साहित्य भोजपुरी लघुकथा अब्दुल ग़फ़्फ़ार जी के लिखल भोजपुरी लघुकथा लीलार\nअब्दुल ग़फ़्फ़ार जी के लिखल भोजपुरी लघुकथा लीलार\nपरनाम ! स्वागत बा राउर जोगीरा डॉट कॉम प , रउवा सब के सोझा बा अब्दुल ग़फ़्फ़ार जी के लिखल भोजपुरी लघुकथा लीलार ( Bhojpuri Laghu katha Lilar) , पढ़ीं आ आपन राय जरूर दीं कि रउवा अब्दुल ग़फ़्फ़ार जी लिखल भोजपुरी लघुकथा (Bhojpuri laghu katha ) कइसन लागल आ रउवा सब से निहोरा बा कि एह लघुकथा के शेयर जरूर करी।\nसात बरिस से ई बस स्टैंड में हम होटल चलावेनी बाकिर एहिसन करारा जवाब हमरा कबहूं सुने के ना मिलल रहे।\nबुढ़िया के लीलार पर दर्जन भर से बेसी लकीर आ पचकल गाल देख के हम कहनी – रहे दीं चाची, पईसा मत दीं। एतना बात सुनके बुढ़िया चाची भड़क गईली।\nअरे बबुआ, तु पिछलो बेर हमसे पईसा ना लिह लऽ। केतनो कहनी,आ फेरू कहऽ ताड़ऽ पईसा ना लेहब। ई तरीका ठीक नईखे। तोहरा पईसा लेवे ही के पड़ी।\nहम भिखारी थोड़े बानी, जे तोहरा से खैरात खाएब। जबले गोड़ हाथ में जांगर बा, तबले त मेहनत मजूरी कईए के खाएब। जब जांगर पांजर थाक जाई त ओह बेरा देखल जाई।\nबुढ़िया चाची के बात सुनके त हम ठकुआ गईनी। अच्छा चाची, मत खिसिया। दऽ पैसा दऽ।\nममोराईल चमोराईल ऊ दु गो दस टाकिया अपना अंचरा से खोल के देहली। तीस के जगेह बीसे रुपया देख के हम धीरे से रख लेहनी।\nएगो बात पूछीं चाची, खिसिअईबु ना नू! ना बबुआ, काहे खिसियाईब!\nई बतावऽ तु हर अतवार के कहां से आवे लु आ कहां जालू! बबुआ,\nबेटी के बियाह गांवे में कैईले बानी। दामाद बाहर कमालन। बेटी के भाग से उनकर बियाह निमन घर में हो गईल रहे।\nऐहिजा सहर में रहके ऊ अपना लईकन के पढ़ावे ली। हमार एतने काम बा कि हर अतवार के गांव से सर समान, रासन पानी ले आ के ईहां पहुंचा गईल।\nएकर मतलब बा चाची के तु अपना बेटी ईहां रहे लू!\nहं बबुआ, रहेनी त बेटी के ईहां बाकिर खानी हम आपन कमाई।\nलकड़ी से लेके नून तेल चाउर दाल तियूना तरकारी के जोगाड़ खातिर लोगन के खेत में मजूरी करेनी। जिनगी बड़ा आराम से कट रहल बा।\nमतलब, बेटी ना खियावे ली।\nनाही ऐसन बात नईखे। ऊ तऽ बहुते जोर जबरदस्ती करेली, बाकिर माई बाप खातिर बेटी के अन्न खाईल पाप होला हो । ओहऽ समझनी, आ- बेटा लोग नईखे?\nदु जाने बा लोग, राम लक्षुमन खानी, बाकिर एगो बुढ़ महतारी के बोझा ढ़ोवे में ऊ लोग के सकान नईखे हो पावत।\nदुन्नो जाने आपन आपन मेहरी के बात मान के हमरा के घर से निकाल दिहल लोग। दुन्नो पतोहन के ई सक रहेला कि हम बुढ़ऊ के छोड़ल रूपया पैसा, चोरा लुका के अपना बेटी दामाद के दे देहले बानी।\nतू ही बतावऽ बबुआ, दोसरा के खेत बारी में मजूरी करे वाला, मरला के बाद कहीं रूपया पैसा छोड़ के जाला !\nबुढ़ऊ त मरे के बेरा ले, सेठ ईहां से हमार छागल ना छोड़ा पऊलनऽ, जौन उनकर बेमारी में बान्हे रखाईल रहे।\nआ चल दिहलन हमरा के नरक में छोड़ के अपने सरग में।\nत हम बेटी दामाद के कहां से रूपया पैसा दे देनी!\nरोज रोज पतोहन के गारी सुनला से बढ़िया बा मेहनत मजूरी कई के आपन जिनगी काट लेहल। अपना गट्टा के कमाई खानी आ बेटी के दालान में सुत रहेनी।\nएतना कहके बुढ़िया झोरा बोरा ऊठाके चल देहली। आ जबले अलोते ना भइली, हमार आँख उनके गइल निहारत रहे।\nअब्दुल ग़फ़्फ़ार जी के के अउरी रचना पढ़ें क्लिक करीं\nपिछला लेखनितिन चंद्रा ने सुरेश वाडेकर को लेकर बनाया भोजपुरी म्यूज़िक वीडियो\nअगिला लेखलुतुकी – लमहर जिनगी के लमहर अनुभूति\nओट मे, किसी के पीछे\n“Dildaar Sanwariya” in Theatres from 14th June\nबिहार कला संस्कृति विभाग द्वारा रामचन्द्र माँझी के लाइफ टाइम अचीवमेंट...


हरतरफ नीरज यादव के चरचा – Anjoria\nहरतरफ नीरज यादव के चरचा\nभोजपुरी सिनेमा में नया खलनायक बन के उभरल आ शानदार पारी खेलत नीरज यादव के हरतरफ चरचा बा. नीरज यादव के पहिलका फिलिम रहल ‘प्रतिघात’ जवना के सफलता उनका के रातोरात स्टार खलनायक बना दिहलसि आ एह कामयाबी के बाद नीरज यादव ‘हथकड़ी’ में नजर अइहें. ‘हथकड़ी’ में सुपर स्टार दिनेश लाल यादव आ खेसारी लाल यादव के मुख्य भूमिका बा.\nगोरखपुर से आइल नीरज यादव अहिरा के बारे में हथकड़ी के निर्देशक रविसिन्हा साफ कहतारें कि कमाल के खलनायक बाड़े नीरज यादव अहिरा. हथकड़ी में नीरज यादव के साईन करतहीं हर तरफ नीरज यादव के चरचा होखे लागल बा. अनेके बड़हन बैनर अब नीरज यादव के बतौर खलनायक अपना फिलिम में लेबे ला सोचत बाड़े.\nनीरज यादव के कहना बा कि उनुका अइसन फिलिम करे के बा जवना का बारे में उनुका लागे कि हँ यार ई अइसन फिलिम जवन करे के चाहीं.खास क के बेहतर आ युवा निर्देशकन संगे जिनका कहानी आ निर्देशन पावर में दम होखे.\nPrevious Post: भोजपुरी गीतन में सुराज अउर गाँधी\nNext Post: ‘सजना मंगिया सजाई द हमार’ के सेंसर से ‘यू’ सर्टिफिकेट मिलल


शुरू हो गइल धुरंधर – Anjoria\nशुरू हो गइल धुरंधर\nधुरंधर, माने जे हर काम में माहिर होखे. एही नाम से बनत भोजपुरी फिल्म के शुरुआत पिछला दिने गोरेगांव के कृष्णा स्टूडियो में हो गइल. सत्यनारायण फिल्म्स का बैनर तले बने वाली एह फिल्म के निर्देशक दीपक तिवारी हउवें, जे एहसे पहिले कई गो मराठी फिल्मन के निर्देशन कर चुकल बाड़न.\n“धुरंधर” के मुख्य किरदार में रवि किशन आ संगीता तिवारी के नाम बा. बाकी कलाकारन के चयन अबही करे के बा. रवि किशन आ संगीता तिवारी के जोड़ी तिसरका बेर आ रहल बा. दुनु एहसे पहिले मोहन जी प्रसाद के “ए बलम परदेशी में” काम कर चुकल बाड़े आ जल्दिये हैरी फ़र्नान्डिस के फिल्म “रामपुर के लक्ष्मण” में आवे वाला बा लोग.\nरवि किशन एह फिल्म में एगो छात्र के भूमिका में बाड़न. फिल्म का लॉचिंग का मौके पर निर्देशक आनंद गहतराज, बबलू सोनी, राजू चौहान, रामेश्वर मिश्रा, रवि सिन्हा, बादशाह खान, अभिनेता बृजेश त्रिपाठी, सुमित बाबा सहित अनेक गणमान्य लोग मौजूद रहे. फिल्म के शूटिंग अगिला महीना से शुरु हो रहल बा.\nस्रोत उदय भगत\nPrevious Post: Dhurandhar launched\nNext Post: टटका खबर, बुध, १७ नवम्बर


भोजपुरी में पढ़ें: बखत बदल गईल कहां से चल के कहां आ गइल आदमी | ayodhya - News in Hindi - Duniadari\nHome Uttar Pradesh भोजपुरी में पढ़ें: बखत बदल गईल कहां से चल के कहां आ...\nभोजपुरी में पढ़ें: बखत बदल गईल कहां से चल के कहां आ गइल आदमी | ayodhya – News in Hindi\nबात बात में सुने के मिलेला समय बदल गइल बा. आखिर का बदलल बा आ एकर जिम्मेदार का बा. पेशा से प्राध्यापक अउर साहित्यकार रामाशंकर जी एही पर विचार करत हईं –\nSeptember 17, 2020, 11:20 PM IST\nतनी छुटपन क बात हीय. जब हम स्कूल में पढ़त रहलीं. लइकपना में बुढ़-पुरनिया लोगन की येह बात क बड़ा खिल्ली उड़ावल जाव की ‘बखत बदल जाला. बखत हरमेशा एक जईसन ना रहत.’ लेकिन जब आज कई तरह क घटना सुनल-देखल जाला त उनहन लोगन क बात इयाद आवे ले. एगो बात मन में बहुत बार आवे ले कि ओह समय में कवन कारन रहे की एगो अदमी दूसरे आदमी क एतना कदर करे. अदमी त छोड़ दिहीं, लोग-बाग पेड़-पालो, फूल-फल, चिरई-कउआ, गाय-बकरी, भईस-भाईसा, साढ़ सभकर समान भाव से कदर होखे. हमके इ इयाद ना ह कि कबों मरकहा गोरु छोड़ के कबहू केहू कवनो जीव के मरले होई. घरे में करयित कीरा निकल जाय त लोग ओकरा के मरले क ना सोचे. आग जलावे, हल्ला करे की उ भाग जाव. उ समाज एतना अहिंसक कईसे रहे? ओ समाज में इतना धैर्य कहाँ से आयल रहे? एतनी सहनशीलता ओ लोगन में कईसे समाईल रहे. आपस में तनी-मनी मनमोटाव होखे त लोग आस-पड़ोस में बईठ के सुलझा लेवें. कुछ लोगन के त इहो जरुरत ना रहे. आपस में सुलटा लेत रहलन जा. पंचाईत करे क हालत बहुत कम परे.\nआज से वोह समय क तुलना कईले पर तनिको ना लागेला की कबों येह धरती पर एतना शांति रहल हिय. अंगरेजन की समय में अपनिए देश में कईगो जगह अयिसनो रहलीं स जहां पुलिस-थाना, कोरट-कचहरी क कवनो जरुरत ना रहे. एकर दुगो कारन रहे- एगो बात त इ कि केहू गलती ना करे आउर केहू क दे त खुदे सवीकार क ले. दूसर बात इ की लोग गलती करे वाला के सुधरले क मोका जरुर देवें जा. अईसन बखत कबहू रहे, इ आज समझल मुश्किल बा. आप एगो फीलिम देखीं- ‘तीसरी कसम.’ हिंदी क एगो बड़हर साहित्यकार फणीश्वर नाथ रेणु रहलन. इ फिलिम उनही क कहानी पर बनल बा. एकर जीकर इहाँ एसे करत हईं कि अजादी की पहिले आउर बाद में फरक हो गईल बा. कहानी इ ह कि एगो गाड़ीवान नवटंकी वाली बाई के लेके राती क अपनी बयलगाड़ी में चल जात बा. ओकरा पर एतना बिसवास बा की सवारी अपनी “सुरछा” के लेके कुछऊ ना सोचत/पूछत बा. आज त एतनी हालत ख़राब बा की जनाना समस्या सुने खातिर अलग से थाना बनावे के पर गईल ह.\nसनीमा में देखब की सवारी खातिर बात करे वाला मुनीब 30 रुपीया किराय पर बात क के5रुपीया पेशगी दे के चल गईल. ओकरा के गाड़ी से जाए के रहल. बईल गाड़ी चालक के बता दिह लस की जनाना सवारी ह. बस हो गयील. चालक ओकरा बतवले की अनुसार चल देत ह. इ देखले क कोशिश ना करत ह कि सवारी जनाना ह की कुछ आउर ह. उ चल देत बा आउर रस्ता में जब ओकरा के तनी शक-सुबहा होखे लागत बा तब देवता से अपनी रक्षा क दुआ करत बा आउर इहो कहत बा की सवारी के सही सलामत मेला पहुंचा देयिब.सवारी बइठावे वाला, ले जाए वाला त हईये बाड़न स. एगो जनाना सवारी स्टेशन से बीस कोस दूर बईल गाड़ी में बईठ के जाए खातिर तईयार हो गईल बा. ओकरा के तनिको डर ना बा कि एतना दूर जाएके बा. रात बिरात क समय बा. अकेले बाड़ीं. कहीं रस्ता में गाड़ीवान कुछ क दे तब? सनीमा से पता चलेला कि ओकरा के एतना बिसवास ह की ओतना त आजकाल्ह केहू अपना घरे की अदमी पर ना करे पावेला. हिरामन अईसन संत आदमी की बईलगाड़ी में बईठल जनाना की बोलले के बादे ओकर मुह देखलन. इनसान क एतना कदर की का कहे के. आज एतना कदर त लोग माता-पिता क ना करे पावेला. दूसरे से का उमीद बा. एहिसे आज ओह कहानी क बात सपना जईसन लागेले. लेकिन जब अंगरेजी सरकार क गजेटियर तबकी लोगन की ईमानदारी पर लिखके बतावेला त ओकरा बात के मानेके परेला.\nअब सवीकार कईले में कवनो हरजा ना ह की बखत बदल गईल. आज क बखत कईसन आ गईल बा की लोग-बाग़ कवनो छोट स्वारथ के चलते पहिले गलत काम करत ह, फिर खुद परशान होत बा आउर अपनी आसपास की लोगनो के परशान करत बाड़न जा. हमहन के इ सोचल जरुरी ह की इ सब काहे होत ह. आप देखी की अदमी के पेट भर खायल आउर नीमन पहिरल काहें बाउर लागत ह? हायधुन मचा के जेल गईले में कवन सुख बा. केहू रुपिया कमायल चाहत ह त ओकरा में कवनों बुरायी ना ह. लेकिन रुपिया कमयिले की पीछे लोग आपन आदमियत कईसे भुला जात ह, इ तनी विचार करे वाली बात ह. इकुल जवन होत बा, इ कहीं से कुछऊ बढ़िया करे क संकेत ना ह.\nभोजपुरी विशेष: भारतीय सिनेमा जब बोले लागल तबे से पर्दा प भोजपुरियो बोलsता\nएह तरे क जवन समस्या होखत बा, ओकरा पीछे क मूल कारन समझल जरुरी ह. जईसे की पहिले लोग पेड़ की नीचे बोरिया बिछा के पढ़त रहलन. अपनी सहपाठी से प्रेमो करत रहलन, लेकिन केहू पर कवनो तरह क दबाव केहू ना डाले. अईसन उदाहरन ना देखलीं की कवनो लईका अपनी बियाह कईले से मना क दिहले पर प्रेमिका के ऊपर तेजाब फेंक दिहले होखे. आज इ काहे होत बा? आज की पढ़ाई में कवनो खोंट बा का? आ फिर आदमी एतना लालची हो गईल बा की ओकरा के लालच की समने कुछ आउर ना देखात बाटे? कुछ त गलती होत बा. एपर बहुत गहिरा में जाके सोचले क जरुरत हिय. नहीं त धीरे-धीरे अपनों देश क एतना बढ़िया समाज माटी में मिल जाई. आप सब त जानिला की बने में देर लागेले, बिगरत देरी ना लागी.\nPrevious articleआजमगढ़: पुलिस मुठभेड़ में दो असलहा तस्कर गिरफ्तार, तमंचा और कारतूस बरामद | azamgarh – News in Hindi\nNext articleMuzaffarnagar : घर में घुसकर बरसाईं ताबड़तोड़ गोलियां, मेडिकल स्टोर संचालक की मौत | muzaffarnagar – News in Hindi


लालू गबड़ा गइलें आ नीतीश घबड़ा गइले – टटका खबर\nमानीं त विधान परिषद के 24 गो सीट खातिर करीब पूरा बिहार में करावल गइल चुनाव विधानसभा चुनाव से दू महीना पहिले करावल सर्वेक्षण कहल जा सकेला. अतना बढ़िया सैम्पल शायदे कवनो सर्वे में होला जवना में समाज के हर वर्ग, हर उमिर, आ हर तरह के लोग शामिल रहल. परिषद चुनाव के वोटर कवनो ना कवनो चुनाव में जीतल प्रतिनिथि रहलें त कहल जा सकेला कि ऊ लोग अपना राजनीतिक सोच का बाहर जा के वोट ना कइले होखी.\nविधान परिषद चुनाव से अतना त साफ साबित हो गइल कि समोसा में आलू भलहीं बरकरार बा बिहार से लालू के जमाना चल गइल बा. उनका में अब अतना बेंवत नइखे रहि गइल कि अपना समर्थक के वोट दोसरा के दिअवा सकसु. नीतीश के वोट त लालू के मिल गइल बाकिर लालू के वोट नीतीश के ना मिल सकल. एकरे नतीजा ह कि पिछला बेर 10 गो सीट पर जीतल जदयू अबकि अपना ‘महागठबन्हन’ का बावजूद महज पाँचे सीट पर सिमट के रहि गइल. अब लालू के गबड़ा गइला का बाद नीतीश कुमार आवे वाला विधानसभा चुनाव ले के घबड़ा गइल बाड़न.\nछपरा सिवान गोपालगंज के इलाका लालू के गढ़ मानल जात रहुवे आ एहिजा से उनकर सूपड़ा साफ हो गइल. तीनो जगहा से भाजपा जीतल. पिछला बेर महज तीन सीट पर जीतल लालू अबकी नीतीश का वोट का सहारे चार गो सीट जीत ले गइलें. कांग्रेस के एह चुनाव में 1 सीट के फायदा मिल गइल जबकि पिछला बेर ओकरा लगे एको सीट ना रहुवे.\nअबकी का चुनाव में भाजपा 11 सीट से जीतल बिया. ओकर जीतल उमीदवारन में बाड़े छपरा से सच्चिदानंद राय, औरंगााबाद से रंजन कुमार सिंह, गोपालगंज से आदित्य पांडेय, -दरभंगा से सुनील सिंह, पूर्णिया से दिलीप जायसवाल, सासाराम से संतोष सिंह, समस्तीपुर से हरी नारायण चौधरी, मधुबनी से सुमन महासेठ, सिवान से टुन्नाजी, बेगूसराय से रजनीश, आ मोतिहारी से बबलू गुप्ता. पिछला बेर भाजपा के महज5गो सीट रहुवे आ अबकी कटिहार से भाजपा के समर्थन से जीतल अशोक अग्रवाल के जोड़ लीं त ओकर 12 गो सीट हो गइल. भाजपा के सहयोगी पार्टी लोजपा के अबकी महज एके सीट सहरसा से नूतन सिंह के मिलल बा. भाजपा गठबन्हन 24 में से 14 गो सीट जीत के ‘महागठबन्हन’ वालन के अपना योजना पर फेरू से सोचे ला मजबूर कर दिहले बावे.\nजदयू के मिलल पाँच गो सीट में शामिल बा नालंदा से रीना देवी, मुजफ्फरपुर से दिनेश सिंह, गया से मनोरमा देवी, नवादा से सलमान रागिव, आ भागलपुर से मनोज यादव के. राजद के मिलल चार गो सीट रहल हाजीपुर से सुबोध राय, सीतामढ़ी से दिलीप राय, आरा-बक्सर से राधा चरण साह, आ मुंगेर से संजय प्रसाद के. कांग्रेस बेतिया से राजेश राम के सीट जीतले बिया.\nसबले अचरज वाला सीट रहल पटना के जहाँ से जेल में बंद रह के चुनाव लड़त आ लालू खेमा में रहल रीतलाल यादव के जीत. ऊ जदयू आ भाजपा के उमीदवार के हरा दिहलन आ साबित करा दिहलन कि लालू गोल के वोट जदयू के नइखे मिलल.\nअपना गोल के मिलल हार का बाद मुख्यमंत्री नीतीश कुमार कहलन कि ऊ एह चुनाव के इज्जत के सवाल ना बनवले रहले एहिसे हार भइल. नीमन भइल कि एह नतीजा से ऊ सावधान हो गइलन.\nभाजपा के कहना बा कि एह चुनाव में सरकारी तंत्र के खूब दुरुपयोग कइल गइल, जनप्रतिनिधियन के मुकदमा में फँसावे के धमकी दीहल गइल बाकिर एह सब का बावजूद नीला गठबन्हन के रंग ना चढ़ल चुनाव पर. नीतीश कुमार आ लालू प्रसाद कबो दोसरा के परचा भराई में ना जात रहलन बाकिर अबकी दुनू जने गइलन.\nलालू प्रसाद के कहना बा कि एह चुनाव में सिद्धांत आ उसूल के धज्जी उड़ा दीहल गइल. धन आ बल के बेजा इस्तेमाल कइल गइल जवन कि लोकतंत्र खातिर घातक संकेत बा.\nTags: नीतीश कुमार, बिहार विधान परिषद चुनाव, भाजपा, महागठबन्हन, लालू प्रसाद


टटका खबर, 25 फरवरी 2018, अतवार – टटका खबर\nटटका खबर, 25 फरवरी 2018, अतवार\nFeb 25, 2018 कर्नाटक, गाजीपुर, गोंडा, गोपालगंज, गोरखपुर, चंपारण, जौनपुर, पुड्डुचेरी, रोहतास, सारण, सोनभद्र\nकर्नाटक, आ पूर्वोत्तर राज्यन में कांग्रेस के हारल तय बतवलन पीएम मोदी\nपुड्डुचेरी में एगो रैली के संबोधीत करत पीएम मोदी कहलन कि कर्नाटक आ पूर्वोत्तर का राज्य विधानसभा चुनावन में भारतीय जनता पार्टी के जीत तय बा आ कांग्रेस के एकमात्र सरकार पुड्डुचेरीए के रही जाई. पता ना का सोच के मौदी पंजाब में अमरिन्दर सिंह वाली कांग्रेस सरकार के नाम ना लिहलन. कहीं ई कवनो राजनीतिक संकेत त ना कइलन.\nप्रधानमंत्री कहलन कि जून के बाद दक्षिण में एह गोल के एकही सरकार रहि जाई पुड्डुचेरी में के वी नारायणसामी के.\nपीएम मोदी कहलन कि प्रधानमंत्री जवाहर लाल नेहरू 17 बरीस रात कइलन, उनुकर बेटी इंदिरा गांधी 14 साल. फेरु इंदिरा गांधी के बेटा राजीव गांधी पांच बरीस प्रधानमंत्री रहलन. साल 2004 से 2014 ले देश में ‘रिमोट कंट्रोल’ राज चलल एह तरह एके परिवार के रात देश पर 48 बरीस चलल. ओह 48 बरीस राज करे बाला लोग आजुकाल्हु उनुका 48 महीन के सरकार के हिसाब माँगत बा. लोग के खुद 48 बरीसा राज के तुलना 48 महीना के राज से करे के चाहीं.\nभदोही में हाथ के नस कटला का चलते शराबी के मौत\nभदोही के शहर कोतवाली इलाका के हरियांव गांव के ममता सिंह के 27 बरीस के बेटा राजन टेम्पो चलावत रहे. अपना दोस्तन का साथे शराब पियला का बाद नशा का झोंक में ऊ दूकानदारन से गाली-गलौज करे लागल. ओही झोंक में ऊ इंदिरा मिल का नियरा जावेद डेंटल क्लीनिक में पहुंचल आ शीशा के केबिन हाथ से मार के तूड़ दिहलसि. एही में ओकरा हाथ के नस कट गइल आ ऊ एने ओने दउड़े लागल. अधिका खून बह गइला का चलते ओकर मौत हो गइल. पुलिस मामिला के जाँच करत बिया.\nगाजीपुर में अपना माशूका पर टाँगी चला दिहलसि आशिक\nगाजीपुर के बिरनो इलाका में मरदह इलाका के बोगना गांव के इंद्रावती का घरे जा के ओकर आशिक रामप्यारे शराब खातिर रुपिया मांगे लागल. इंद्रावती ना दिहली त ऊ घरे में राखल टांगी चला दिहलसि ओकरा पर आ भाग निकलल.\nगोरखपुर में ट्रेन का सोझा कूद के जान दिहलसि एगो औरत\nगोरखपुर के सहजनवा इलाका के गाहासांड में एगो औरत तेजी से आवत ट्रेन का सोझा कूद के जान दे दिहलसि, ओकर पहचान अबहीं नइखे भइल.\nगोरखपुर में चाकू से नवही के खून\nगोरखपुर के उरूवा इलाका के धुरिपार गांव के 30 बरीस के एगो नवही अब्दुल्ला का घरे आ के कुछ लोग छूरा भोंक भोंक के ओकरा के घवाहिल कर दिहलसि. घवाहिल अब्दुल्ला के बाबा राघवदास मेडिकल कालेज में भरती करावल गइल बाकिर ओकरा के बचावल ना जा सकल. खून काहे भइल से पता नइखे लागल. पुलिस अनाम लोग का खिलाफ केस लिखि के ओहनी के पकड़े में लागल बिया.\nजौनपुर में वाहन चोर गिरोह के चार गो बदमाश धरइलें\nअपर पुलिस अधीक्षक (नगर) डॉ0 अनिल कुमार पाण्डेय आजु जानकारी दिहलें कि जौनपुर के सिकरारा इलाका में काल्हु राति गश्त करत घरी मुखबिर के सूचना पर पुलिस बरगुदर पुल का लगे घेराबन्दी क के मोटरसाइकिलन पर सवार चार गो बदमाशन के गिरफ्तार कर लिहलसि. ई बदमाश – मुकेश, मो़ इमरान, काशी मोदनवाल, आ राम आसरे तिवारी – बतवले सँ कि एहनीके धंधा रहल मोटरसाइकिल चोरा के बेच दीहल. एहनी का लगे से चार गो तमंचे, कारतूस, आ आठ गो मोटरसाइकिल बरामद भइल बा. गश्ती दल के पुलिस अधीक्षक के के चौधरी पांच हजार रूपिया इनाम दिहलें.\nसोनभद्र में ट्रक का चपेटा में आके एगो लड़िका के मौत\nसोनभद्र के शक्तिनगर इलाका में खड़िया बाजार के 12 बरीस के एगो लड़िका आदित्य वल्द संजय कुछ काम से घर से निकलल रहुवे. सड़क पार करत घरी एगो तेज रफ्तार ट्रक ओकरा के कचार दिहलसि. हादसा का बाद चालक ट्रक छोड़के फरार हो गइल. खीसियाइल लोग एकरा बाद सड़क जाम कर दिहलें. पुलिस समुझा बुझा के जाम हटवा दिहलसि.\nजौनपुर में तीन गो पशु चोर गिरफ्तार\nअपर पुलिस अधीक्षक (नगर) डा0 अनिल पाण्डेय आजु जानकारी दिहलें कि अपराधियन का खिलाफ धरापकड़ी अभियान का तहत अपर पुलिस अधीक्षक (देहात) संजय राय का निर्देशन में पंवारा थानाध्यक्ष बालेन्द्र यादव पुलिस बल के साथे बंधवा रोड खरूआवा तिराहा का लगे से पशु चोरी करे वाला गिरोह के तीन गो गुर्गन – सद्दाम, अकबर, आ बबलू – के गिरफ्तार क लिहलें. एहनी का लगे से तमंचा, कुछ कारतूस, चोरावल पशुवन के बिक्री से मिलल 16 हजार 980 रूपिया आ पशु चोरी में इस्तेमाल कइल जात वाहन बरामद कइलसि.\nसारण में एक किशोरी का शव बरामद\nसारण जिला के बनियापुर इलाका के सतुआ गांव के इनार से आजु पुलिस जलालपुर इलाका के रामनगर चौखरा गांव के गंगा राय के 12 बरीस के बेटी आरती कुमारी के लाश बरामद कइलसि. एगो शादी में ऊ अपना मौसी किहाँ आइल रहल.\nदहेज खातिर महिला के हत्या\nपश्चिम चंपारण जिला के नौतन थाना इलाका के क्षेत्र के चुरीहरवा टोला में दहेज खातिर एगो औरत के जहर खिआ के मार देबे के आरोप ससुरालियन पर लगावल गइल बा. चुरीहरवा टोला के सुकट हवारी के बेटा रिजवान हवारी के निकाह मैनाटांड़ इलाका के मोहम्मद होदा हवारी के बाटी खुशबूनिशां का साथे साल 2013 में भइल रहल. नइहर के लोगन के आरोप बा किओकरा बादे से ससुराल वाले मोटरसाइकिल ला ओकरा साथे अत्याचार करत रहलें. आ आखिर में ओकरा के जहर खिया के मार दिहलें. पति रिजवान आ सास नूरजहां खातून का खिलाफ प्राथमिकी लिखावल गइल बा आ दुनु फरार बाड़ें.\nगोंडा में मोटरसाइकिल पुल से नीचे गिरल, दू जने के मौत\nगोंडा जिला के बेगमगंज के पुनीत (22), अंकित (20), आ महेश एके मोटरसाइकिल से कवनो कार्यक्रम में शामिल होखा जात रहलें जब सिसई चौराहा का लगे ओह लोग के मौटरसाइकिल बेकाबू हो के पुल से नीचे गिर गइल. पुनीत आ अंकित के ओहिजे हो गइले आ घवाहिल महेश के एगो निजी अस्पताल ले जाइल गइल जहाँ से उनुका के लखनऊ रेफर क दिहलें डॉक्टर. बाद में ओहिजा के लोग पुलिया के मरम्मत करावे के माँग ले के कुछ देर ला सड़क जाम कइल.\nगाजीपुर में टैम्पो-ट्रक के टक्कर में दू जने के मौत\nगाजीपुर शहर कोतवाली इलाका में आजु भइल टैम्पों आ ट्रक के टक्कर में लंका निवासी टैम्पो चालक राजेन्द्र (40) आ एगो सवारी के मौत हो गइल जबकि चार जने घवाहिल हो गइलें. सबेरे सवारी लेके नंदगंज जात टैम्पो के कुसुम्हीकला गांव का लगे सामने से आवत ट्रक से धक्का लाग गइल. एह हादसा का बाद दू घंटा ले आवाजाही थथम गइल.\nदीवार गिरला से मजदूर के मौत\nरोहतास जिला के कोचस इलाका के लहेरी गांव में कल शनिचर देर राति मिनी राईस मिल के दीवार गिरला से ओहिजा काम करत एगो मजदूर के मौत हो गइल आ तीन गो घवाहिल हो गइलें. मरे वाला मजदूर रूपीबांध गांव के कामेश्वर पासवान (52) रहलें. घाहिलन के बेहतर इलाज ला बनारस भेजल गइल बा.\nकुचायकोट में नवही के लाश मिलल\nगोपालगंज जिला के कुचायकोट इलाका के बलथरीकुर्मी टोला का लगे एगो खेत से करमइनी गांव के 22 बरीस के नवही ऋषु कुमार के लाश बरामद भइल बा. पिछला 13 फरवरी के ओकरा के किडनैप क लिहले रहले सँ बदमाश.


जगजीवन बाबू के मुताबिक हिंदी के गंगा जइसन विराट रूप देबे वाली गंगोत्री भोजपुरिए ह. उनकर कहनाम रहे कि हिंदी के विकास खातिर भोजपुरी के विकास जरूरी बा. भोजपुरी से प्रेम करे वाला लोग ए भासा के माई नियर मानेला आ उ लोग बकायदा बनारस में एगो मूरती भी बना लेले बा.\nLast Updated: September 18, 2020, 2:00 AM IST\n“ठनल बा जुद्ध, बंधल बा समा-समा\nएक ओर झूठ अउर मूरख का सेना\nदुसरका ओर सचाई अउर समानता के...\nबईठइहे सिंहासन पे भोजपुरी माई के जीत\nजीत के ई ठनल जुद्ध, जीत के ई ठनल जुद्ध”\nइ कविता उनइस सौ बारह में इन्नू मतलब इंदिरा गांधी राष्ट्रीय खुला विश्वविद्यालय में भोजपुरी भाषा, साहित्य अउर संस्कृति केंद्र के संयोजक शत्रुघ्न कुमार लिखले रहले. तब उ ए बात पर बड़ा खुश रहले कि पहिली बार तब के गृहमंत्री पी चिदम्बरम सतरह मई के दिने संसद में एगो बयान देले रहले. उ कहले- ''हम रउआ सबके भावना के समझतानी'' आ चिदम्बरम जी इहो बात जोड़ले कि मानसून सत्र में भोजपुरी के आठवीं अनुसूची में शामिल कइ लिहल जाइ. ठेठ तमिल अउप अंगरेजी बोले वाला चिदम्बरम के मुंह से इ बाति सुनि के भोजपुरिया लोग के खुश होखल जायजे रहले. अइसे इ खुशी अभी अधूरे रहि गइल बा. कारन इ बा कि भोजपुरी के ओकर जगह दियावे खातिर लड़ाई आजुओ अभी चलते बा.\nअइसन बात नइखे कि भोजपुरी के खातिर लड़ाई नया हवे. एकरा के समझे खातिर पनरह मई, उनइस सौ छिहतर के पटना में भइल अखिल भारतीय भोजपुरी साहित्य सम्मेलन के दूसरका अधिवेशन के देखे के चाही. इ बारबार कहल जाला कि भोजपुरी अइसन भाषा के बढ़वला से हिंदी कमजोर होई. पटना के अधिवेशेन में तब के केंद्र में मंत्री अउर बाद में देश के उप परधानमंत्री बाबू जगजीवन राम भी कहले रहले- ''हम बराबर इ सोचलीं कि जब गंगा जी निकललीं गंगोत्री से त छोट रूप रहे आ बाद में विराट हो गईल. हिंदी के गंगा के विराट आशक्त रूप देवे के क्षमता भोजपुरिये में बा. हिंदी के उन्नत्ति खातिर भोजपुरी के उन्नत्ति जरूरी बा.''\nजगजीवन बाबू के पहिले आ बाद में संसद तक में भोजपुरी के आवाज उठावल गईल. साहित्यकार अऊर भोजपुरिया लोग त बोलते रहेला. जौहर शफियाबादी भी लिखत बाड़े कि हक के लड़ाई जब ले बतावल ना जाई, लोग कइसे समझी. भोजपुरी के इ गजल में अउरियो ढेर बात कहल गइल बा. बाकिर खास बात इहे बा कि अपना बोली-भाषा खातिर लड़ाई बराबर जिंदा रखल जरूरी बा-\nलड़ाई हक के बा अपना, जतावल भी जरूरी बा\nबतावल भी जरूरी बा, बुझावल भी जरूरी बा.\nकबो ई साँप बहिरा ना सुनी कवनो मधुर भाषा\nकड़क छिंउकी आ पैना से जगावल भी जरूरी बा.\nखड़ा तुफान में होके बचावे के पड़ी टोपी\nघड़ी भर माथ के अपना झुकावल भी जरूरी बा\nसही अक्षर के खातिर मश्क करहीं के पड़ी बाबू\nबनावल भी जरूरी बा, मिटावल भी जरूरी बा.\nबतावल बा इहे दर्शन से दर्शन जिन्दगानी के\nउगावे खातिर अपना के, डूबावल भी जरूरी बा.\nकबो जौहर ना देखस कोरा सपना दिन में कवनो\nएही से आज उनका के घटावल भी जरूरी बा.\nभोजपुरी भाषा के इ लड़ाई में ऊंच-नीच बहुते आइल बा. अब त ई इतिहास बा कि एकरा खातिर लड़ाई आजादी के पहिलही शुरू हो गइल रहल. अब समे के फेर रहे कि नया-नया आजादी अउर राष्ट्रपति जइसन पद पर राजेंदर बाबू यानी डॉ. राजेंद्र प्रसाद के होखला के हालि में भोजपुरी के लड़ाई ढेर मजबूत ना हो सकल. लेकिन एगो बात बा कि एक हजार साल के इतिहास वाली एहि भाषा में उनइस सौ चउवन आवत-आवत फिलिमो बने लागलि रहे.\nआजु हालि ई बा कि सोरह देशनि में करोड़ों लोग एहि भाषा के बोलेले. एकरा बाद भी अपना देश में मैथि‍ली, बोडो, कोंकणी, डोगरी अइसनि भाषा के त संविधान के आठवीं अनुसूची में रखि लिहलि गईल बा, लेकिन भोजपुरी आजुओ अपना जगहि खातिर राह देखति बा. रऊंवा सब जानि के हैरानि होखबि कि मैथि‍ली, बोडो, कोंकणी अऊर डोगरी बोले वाला लोग बहुते कम बा . इकरा दोसरा ओरि पते बा कि भोजपुरी बाले के संख्या केतना बा.\nअब एकरा संजोगे कहीं कि भोजपुरिया आवाज में देश के बहरा गईल लोग भी शामिल हो गईल बा. के जानत रहे कि अठारह सौ तिहतर में जे पूरबिया लोग के ऊखि के खेती खातिर मजदूरी करे के ले गईल रहे, ओकरे नाती-पोता लोग भारत में भोजपुरी के लड़ाई के मजबूत बनाई. एगो उदाहरन त मॉरिशस के परधानमंत्री प्रविंद जगन्नाथ बाड़े. अब पता चलत बा कि ऊ बलिया में रसड़ा के लगे अठिलपुरा से गईल विदेशी यादव के वंशज हवुअन. उनकरि पिताजी भी मॉरिशस के परधानमंत्री आ राष्ट्रपति रहि चुकल बाड़े.\nप्रविंद जगन्नाथ के उदाहरऩ बात के आगे बढ़ावे खातिर रखल जात बा. उ लगातारि दोसरका बारि परधानमंत्री भईल बाड़े. दूइ हालि के परधानमंत्री बनला में उ कई हालि भारत अइले. अभी एहि महिना के शुरू में हिमाचल के संगे उत्तरो परदेश में आइल रहले. अभी पिछला साले जब बनारस में प्रवासी भारतीय लोगन के सम्मेलन भइल रहे, तबो उ धार्मिक स्थानन पर गइल रहले अउर प्रयाग कुंभ में पूजा भी कइले.\nइ बतावल जरूरी बा कि काशी, माने बनारस के बड़ा लालपुर में जीवनदीप पब्लिक स्कूल में भोजपुरी माई के एगो मंदिर भी बनल बा. एमे मॉरिशस के सहयोग मिलल बा. मॉरिशस के राजदूत त इहो भरोसा देइ के गईल बाड़े कि जलदिये भोजपुरी माई के एक सौ आठ फुट के मूरति बनी. इ बाबतपुर के लगे प्रवासी भवन में लागि सकेला. जवन होखे, लागत बा कि दुनिया में कवनो भाषा के इ पहिली मूरति हवे. जरूरी इ बा कि भाजपुरी के मूरति देश के संविधान से भी मान्यता पावे.


Many superhit patriotic films have also been made in Bhojpuri know on 75th Independence Day Bhojpuri में भी बनल बाटे कई गो सुपरहिट देशभक्ति फिल्म, 75वां स्वतंत्रता दिवस पर जानीं – News18 Hindi\nBhojpuri में भी बनल बाटे कई गो सुपरहिट देशभक्ति फिल्म, 75वां स्वतंत्रता दिवस पर जरूर देखीं\n15 अगस्त भारत के इतिहास में हमेशा सबसे बड़ तिथि के रूप में इयाद कइल जाई. सभे अपना स्तर पर एह उत्सव में हिस्सा ले रहल बा, रउआ सभे भी लीं. हम एह उत्सव के खास बनावे खातिर रउआ लोग के वाचलिस्ट खातिर भोजपुरी के देशभक्ति फिल्म के बारे में बता रहल बानी.\nLast Updated : August 13, 2021, 12:55 IST\nआजादी का अमृत महोत्सव मनावे वाला पर्व आ रहल बा. परसों भारत आपन 75वां स्वतंत्रता दिवस मनाई. इहे दिन रहे जब हमनी के हाथ में हमनी के राज मिलल. हमनी का खुल के जिए के, खुल के सांस लेबे के, आपन नियम कानून बनावे के, अपना जमीन के आपन कहे के आधिकारिक हक पवनी जा. 15 अगस्त भारत के इतिहास में हमेशा सबसे बड़ तिथि के रूप में इयाद कइल जाई. एह साल सरकार लगातार 75 सप्ताह तक आजादी का अमृत महोत्सव मनावे के संकल्प कइले बिया. सभे अपना स्तर पर एह उत्सव में हिस्सा ले रहल बा, रउआ सभे भी लीं. हम एह उत्सव के खास बनावे खातिर रउआ लोग के वाचलिस्ट खातिर भोजपुरी के देशभक्ति फिल्म के बारे में बता रहल बानी.\nसभे के इयाद होई कि जब दूरदर्शन के जमाना रहे त 15 अगस्त अउरी 26 जनवरी के जरूर एक दू गो देशभक्ति फिल्म देबे आ तब लोग पूरा परिवार के साथे फिल्म देखे अउरी देशभक्ति के रस से सराबोर हो जाव. अइसन कई गो परिवार होई जेकर लइका-फइका क्रांति, हकीकत, हिंदुस्तान की कसम, बॉर्डर, तिरंगा आ कर्मा देख के जवान भइलें आ फेर आर्मी ज्वाइन कs के सीमा पर जवान बन गइलें. ई हवे फिल्म अउरी गीत संगीत के ताकत. जब लता दीदी 1962 के चीन-भारत युद्ध में शहीद भारतीय सिपहियन के याद में ‘ए मेरे वतन के लोगों जरा आँख में भर लो पानी’ गवली त लोग के साँचो में आँख भर गइल रहे. रफी के कर चले हम फिदा जानो तन साथियों केकरा भुलाइल बा. ‘नन्हा मुंहा राही हूँ, देश का सिपाही हूँ’ त बचपन के इयाद में अभियो शान से सँजोअल बा.\nभोजपुरी में देशभक्ति फिल्मन के बहुत पुरान इतिहास नइखे. हाँ सामाजिक मुद्दा के केंद्र में रख के शुरुआत से भोजपुरी फिलिम बनली सन जे में देश प्रेम छिट-पुट कहीं कहीं आइल बाकिर हार्डकोर देशभक्ति फिल्म भोजपुरी के आधुनिक युग में बनल शुरू भइल ह अउरी धड़ल्ले से बनल ह. 2015 में दिनेशलाल निरहुआ के फिल्म ‘पटना से पाकिस्तान’ एह शृंखला में एगो बड़ अउरी सबसे सफल फिल्म बा. ई फिल्म एगो चलन शुरू कइलस. पाकिस्तान के केंद्र में रखके फिल्म बनावे के. जवन एक टाइम में हिन्दी फिल्मन में होखे. ए फिल्म के लेखक आ निर्देशक संतोष मिश्रा हवें. कहानी कबीर नाम के एगो युवा के बा जवन समाज में हमेशा मिसाल पेश करे खातिर अग्रसर रहsता. उ आतंकवादी द्वारा कइल बम विस्फोट में अपना पूरा परिवार के खो देता. उ प्रतिशोध में आतंकवादियन के खिलाफ आपन लड़ाई में पहिले सरकार से मदद मांगता, जवना पर सरकार के कवनो खास प्रतिक्रिया नइखे होत. ओकरा बाद भी उ निराश नइखे होत बल्कि अकेलही पाकिस्तान जा के आतंकवादी सन के खिलाफ लड़ाई लड़ता. एही बीच ओकर मुलाकात शहनाज नाम के एगो लड़कीसे होता. ए दूनो जाने के बीच धीरे-धीरे इश्क हो जाता. आगे के कहानी भी बहुते दिलचस्प बनल बा.\nएह फिलिम के सफलता भोजपुरी में देशभक्ति फिल्म के बाढ़ लिआ देहलस. आ पाकिस्तान अउरी उहाँ के लड़की से इश्क एगो सफल फार्मूला बन गइल. फेर त बाद में आवे वाला बरिसन में अइसन खूब फिल्म बनली सन जवना में लइका भारत से रहे आ केहु तरे पाकिस्तानी लइकी से मिल जाव. हालांकि एह सब के बीच में कथाकार और निर्देशक लोग लॉजिक के पुड़िया बना के दियारखा में ध दिहल लोग. शाहरुख के एगो फिल्म आइल रहे ‘वीरज़ारा’, लगभग सभे देखले होई. उ फिल्म के प्रेरणा से भोजपुरी में इतना फिल्म बनल कि धूरा टूट गइल. मिसाल देखीं – चिंटू पाण्डेय के ‘दुल्हन चाहीं पाकिस्तान से’- एक अउरी दू, विशाल सिंह के ‘ले आइब दुलहिनिया पाकिस्तान से’, रानी चटर्जी के ‘इलाहाबाद से इस्लामाबाद’, यश मिश्र के ‘इंडिया वर्सेज पाकिस्तान’ अउर विक्रांत सिंह के ‘पाकिस्तान में जय श्री राम’ आदि. अभिनो एह तरे के फिल्म आइए रहल बाड़ी सन. पवन सिंह के फिल्म ‘गदर’ 2016 Mअपना गीत खातिर बड़ा मशहूर भइल बाकी एकरो कहानी कमोबेश पाकिस्तान में जाके उहां के लड़की से इश्क कइला के रहे. फिलिम में पवन सिंह एगो ब्राह्मण के बेटा रहलें जे धर्म-कर्म में काफी ध्यान देता आ ओकरा एगो पाकिस्तानी मुसलमान लड़की से प्यार हो जाता.\nहालांकि एह तरे के देशभक्ति फिल्म के बाढ़ से पहिले आधुनिक दौर के शुरुआती दौर में एगो फिलिम आइल रहे ‘आपन माटी आप देश’. 2009 के ई फिलिम में रविकिशन आ हिंदी टीवी के नामचीन कलाकार सुदेश बेरी मुख्य भूमिका में रहलें. फिल्म में हिन्दी के बड़ कलाकार सुरेन्द्र पाल अउरी सिकंदर खरबंदा सहायक भूमिका में रहे लोग. फिल्म के कहानी एगो किसान आ जवान के रहे. उहे किसान जब खेत में होखे त किसान आ जब सीमा पर जाए त जवान. फिलिम में ई परेशानी भी देखावल गइल रहे कि कि कइसे एगो जवान देश खातिर अउर अपना लोग खातिर सब कुछ त्याग के सीमा पर लड़ेला आ उहे समाज के कुछ लोग ओकरा पत्नी, परिवार के परेशान करेला. हालांकि अइसन रउआ सभे आम जिनगी में अपना आस-पास में जरूर देखले सुनले होखब.\nशुद्ध वार फिल्म जवना के कहल जाव उ फिलिम 2018 में पवन सिंह के आइल, नाम रहे ‘मां तुझे सलाम’. असलम शेख के लिखल आ निर्देशित कइल इ फिल्म भी ब्लाॅकबस्टर साबित भइल. फिलिम लगभग 1.7 करोड़ के लागत से बनल आ सिनेमाघर में बहुत अच्छा कलेक्शन कइलस.\nखेसारीलाल यादव के भी एगो फिलिम ‘आतंकवादी’ 2017 में रिलीज भइल रहे. एह फिलिम से खेसारी बहुते वाहवाही बटोरले रहलन. शुभी शर्मा एह फिलिम में उनका साथे लीड रोल में रहली. एह फिलिम में भी भारत पाकिस्तान के बीच के संघर्ष ही मुख्य विषय रहे.\nदेशभक्ति फिलिमन के सफलता भुनावे में निरहुआ पीछे नइखन हटल उनके बैनर एगो फिलिम ‘बाॅर्डर’ लेके आइल. एह फिलिम के निर्देशक संतोष मिश्रा हवें. ई एगो मल्टीकास्ट फिलिम रहे अउर भोजपुरी सिनेमा के देशभक्ति फिलिमन में मील के पत्थर साबित भइल. फिलिम के प्रसिद्धि एही बात से समझल जा सकेला कि यूट्यूब पर एह फिलिम के करीब साठ मिलियन से भी ज्यादा व्यूज मिलल बा.\nनिरहुआ के 2019 में एगो देशभक्ति फिलिम ‘शेर-ए-हिंदुस्तान’ मार्च के समय में आइल जवन भारत-पाकिस्तान के कहानी से हटके भारत-नेपाल के सीमा से हो रहल आतंकी घुसपैठ आ तश्करी पर आधारित रहे. फिलिम के लेखक-निर्देशक मनोज नारायण विषय बदललें, ई भोजपुरी खातिर बढ़िया बात बा. फिलिम में निरहुआ एगो कमांडो के भूमिका में रहलें. फिल्म अच्छा व्यवसाय कइलस.\nपवन के 2019 में दूगो फिलिम आइल ह. एगो ‘क्रेक फाइटर’ आ दूसरका ‘जय हिन्द’. ‘दुनू फिल्म कहानी के रूप में भी हटके रहली सन अउरी बॉक्स ऑफिस पर एकनी के कलेक्शन भी बढ़िया भइल. एह स्वतंत्रता दिवस के मौका पर अगर रउआ एह में से कवनो फिल्म देखे चाहत बानी त यूट्यूब पर नाम से खोज के आसानी से देख सकिलें.\n( लेखक मनोज भावुक भोजपुरी सिनेमा और साहित्य के जानकार हैं. ये उनके निजी विचार हैं.)\nBhojpuri में पढ़ीं- पशुधन बीमार होत बा!\nBhojpuri: महापंडित राहुल सांस्कृत्यायन के भोजपुरी साहित्य में योगदान\nBhojpuri: समाजवादी राम मनोहर के नजर में भगवान राम\nBhojpuri में पढ़ीं मलिकाइन के पाती- कोहनाइल बड़का बेटा तेज के मनइहें माई राबड़ी देवी\nBhojpuri: शाहजहां के आंसू अउर लालू जी दर्द में का समानता बा?


ब्रजेश त्रिपाठी के जलवा – Anjoria\nब्रजेश त्रिपाठी के जलवा\nसिनेमा भोजपुरी के चरित्र अभिनेता आ खलनायक ब्रजेश त्रिपाठी के जलवा भोजपुरी परदा पर शान से चलत बा. एह घरी अपना दू गो किरदारन, भोला यादव आ राजन त्रिपाठी, का चलते ब्रजेश खूबे चरचा में बाड़न. ‘‘राखेला शान भोजपुरी जवान’’ में भोला यादव नाम के दबंग मंत्री आ करियाह कारनामा के सरदार बनल बाड़न ब्रजेश. एहमें ऊ पवन सिंह संगे दू दू हाथ करत बाड़े आ देखेवालन के ताली बिटोरत बाड़े.\n‘‘रखवाला’’ में ब्रजेश राजन त्रिपाठी के किरदार कइले बाड़न. निरहुआ क साथे ब्रजेश के शानदार संवाद अदायगी अउर अभिनय लोग से वाह वाह करवा देत बा.\nअपना एह दुनु भूमिका से मिलल सराहना से उछाह में आइल ब्रजेस के उमेद बा कि दर्शकन के प्रेम उनुका आगहूं मिलत रही.